http://www.thaigov.go.th

วันนี้ (24 กรกฎาคม 2561) เวลา 09.00 น. ณ ห้องบอลรูม เอบี ชั้น 2 อาคารเทพรัตนสิริปภา มหาวิทยาลัยอุบลราชธานี จังหวัดอุบลราชธานี พลเอก ประยุทธ์ จันทร์โอชา นายกรัฐมนตรีเป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 5/2561

 ​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี

ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุม อาคาร พ.ศ. 2522

2. เรื่อง ร่างกฎกระทรวงกำหนดการรับน้ำหนัก ความต้านทาน ความคงทนของอาคาร และพื้นดินที่รองรับอาคารในการต้านทานแรงสั่นสะเทือนของแผ่นดินไหว พ.ศ. ....

3. เรื่อง ร่างกฎกระทรวงกำหนดให้ทรัพย์สินอื่นเป็นหลักประกันทางธุรกิจ พ.ศ. ....

|  |
| --- |
| **เศรษฐกิจ- สังคม** |

4. เรื่อง มาตรการให้ความช่วยเหลือผู้ประกอบการรายย่อยและผู้ประกอบการ SMEs ผ่าน โครงการค้ำประกันสินเชื่อของบรรษัทประกันสินเชื่ออุตสาหกรรมขนาดย่อม

5. เรื่อง ผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและ สังคมกลุ่มจังหวัดภาคตะวันออกเฉียงเหนือตอนล่าง 2

6. เรื่อง มาตรการช่วยเหลือเกษตรกรและรักษาเสถียรภาพราคาข้าว ปีการผลิต 2561/62 ด้านการตลาด

7. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาค ตะวันออกเฉียงเหนือตอนล่าง 2

8. เรื่อง แนวทางการพัฒนาการท่องเที่ยวในพื้นที่กลุ่มจังหวัดภาคตะวันออกเฉียงเหนือ ตอนล่าง 2

|  |
| --- |
| **ต่างประเทศ** |

9. เรื่อง ขอความเห็นชอบท่าทีของฝ่ายไทยในการประชุมคณะกรรมการจัดทำหลักเขตแดน ร่วมระหว่างไทย – มาเลเซีย ครั้งที่ 25

|  |
| --- |
| **แต่งตั้ง** |

10. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 24 กรกฎาคม 2561)

ด้วยการสแกน QR Code



11. เรื่อง แต่งตั้งผู้ว่าการการประปาส่วนภูมิภาค

12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงมหาดไทย)

13. เรื่อง รัฐบาลสาธารณรัฐไอซ์แลนด์เสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐไอซ์แลนด์ประจำประเทศไทย (กระทรวงการต่างประเทศ)

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522 ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงมหาดไทยรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

แก้ไขเพิ่มเติมกฎกระทรวง ฉบับที่ 33 (พ.ศ. 2535) ออกตามความในพระราชบัญญัติควบคุมอาคาร พ.ศ. 2522 กำหนดให้อาคารสูงหรืออาคารขนาดใหญ่พิเศษต้องจัดให้มีที่จอดรถดับเพลิง ที่จอดรถเพื่อการกู้ชีพฉุกเฉิน และกำหนดให้อาคารสูงต้องจัดให้มีลิฟต์สำหรับเคลื่อนย้ายผู้ประสบภัยพิบัติอย่างอื่นหรือกรณีเจ็บป่วยฉุกเฉิน และให้มีอุปกรณ์การปฐมพยาบาลในการช่วยชีวิต

**2. เรื่อง ร่างกฎกระทรวงกำหนดการรับน้ำหนัก ความต้านทาน ความคงทนของอาคาร และพื้นดินที่รองรับอาคารในการต้านทานแรงสั่นสะเทือนของแผ่นดินไหว พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดการรับน้ำหนัก ความต้านทาน ความคงทนของอาคาร และพื้นดินที่รองรับอาคารในการต้านทานแรงสั่นสะเทือนของแผ่นดินไหว พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงมหาดไทยรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

มท. เสนอว่า เนื่องจากในปัจจุบันได้เกิดเหตุการณ์แผ่นดินไหวขึ้นอย่างต่อเนื่อง ทวีความรุนแรงมากขึ้น และมีหลายเหตุการณ์ที่ส่งผลต่อความปลอดภัยของอาคารและสิ่งก่อสร้างต่าง ๆ รวมทั้งได้มีผลการศึกษาข้อมูลทางธรณีวิทยาเกี่ยวกับแผ่นดินไหวภายในประเทศที่ชัดเจนขึ้น ทำให้กฎกระทรวงกำหนดการรับน้ำหนัก ความต้านทาน ความคงทนของอาคาร และพื้นดินที่รองรับอาคารในการต้านทานแรงสั่นสะเทือนของแผ่นดินไหว พ.ศ. 2550 ซึ่งมีผลใช้บังคับตั้งแต่วันที่ 30 พฤศจิกายน 2550 มีข้อกำหนดไม่สอดคล้องกับสภาพการณ์ในปัจจุบัน นอกจากนี้ กฎกระทรวงดังกล่าวยังขาดข้อกำหนดตามมาตรา 8(3) และ (12) แห่งพระราชบัญญัติควบคุมอาคาร พ.ศ. 2522 ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ 3) พ.ศ. 2543 เกี่ยวกับการรับน้ำหนัก ความต้านทาน ความคงทนของอาคาร และพื้นดินที่รองรับอาคารและหลักเกณฑ์ วิธีการ และเงื่อนไขในการขออนุญาต การอนุญาตตามพระราชบัญญัติดังกล่าว ดังนั้น เพื่อให้การควบคุมอาคารในพื้นที่เสี่ยงภัยแผ่นดินไหวสอดคล้องกับสภาพการณ์ในปัจจุบัน สมควรปรับปรุงกฎกระทรวงดังกล่าว โดยเฉพาะอย่างยิ่งในเรื่องพื้นที่อาคารบางประเภทซึ่งมีความเสี่ยง ให้มีความเหมาะสมยิ่งขึ้น

**สาระสำคัญของร่างกฎกระทรวง**

ปรับปรุงกฎกระทรวงกำหนดการรับน้ำหนัก ความต้านทาน ความคงทนของอาคาร และพื้นดินที่รองรับอาคารในการต้านทานแรงสั่นสะเทือนของแผ่นดินไหว พ.ศ. 2550 ดังนี้

1. แก้ไขเพิ่มเติมบทนิยาม ดังนี้

1.1 ตัดบทนิยาม “บริเวณเฝ้าระวัง”

1.2 แก้ไขบทนิยาม

“บริเวณที่ 1” หมายความว่า บริเวณหรือพื้นที่ที่ต้องเฝ้าระวัง เนื่องจากมีความเป็นไปได้ว่าแผ่นดินไหวอาจส่งผลกระทบต่อความมั่นคงแข็งแรงและเสถียรภาพของอาคารและสิ่งปลูกสร้างได้

“บริเวณที่ 2” หมายความว่า บริเวณหรือพื้นที่ที่มีความเป็นไปได้ว่าแผ่นดินไหว จะส่งผลกระทบต่อความมั่นคงแข็งแรงและเสถียรภาพของอาคารและสิ่งปลูกสร้างในระดับปานกลาง

1.3 เพิ่มบทนิยาม

“บริเวณที่ 3” หมายความว่า บริเวณหรือพื้นที่ที่มีความเป็นไปได้ว่าแผ่นดินไหว จะส่งผลกระทบต่อความมั่นคงแข็งแรงและเสถียรภาพของอาคารและสิ่งปลูกสร้างในระดับสูง

“ผู้ออกแบบ” หมายความว่า สถาปนิกตามกฎหมายว่าด้วยสถาปนิก วิศวกรตามกฎหมายว่าด้วยวิศวกร หรือบุคคลอื่นที่ทำหน้าที่กำหนดเกี่ยวกับการวางผัง การจัดรูปแบบหรือรูปทรงของอาคาร

“ผู้คำนวณออกแบบ” หมายความว่า วิศวกรตามกฎหมายว่าด้วยวิศวกรที่ทำหน้าที่จัดทำรายการคำนวณแบบแปลนและรายละเอียดในการก่อสร้างอาคารด้านวิศวกรรม รวมทั้งแก้ไขถ้อยคำ ที่เกี่ยวข้องให้สอดคล้องกัน

2. กำหนดพื้นที่ในบริเวณที่ 1 บริเวณที่ 2 และบริเวณที่ 3 ให้เป็นไปตามประกาศกระทรวงมหาดไทย เรื่อง การกำหนดบริเวณเสี่ยงภัยและระดับความรุนแรงแผ่นดินไหวสำหรับการก่อสร้างอาคาร ออกตามความในมาตรา 8 วรรคสอง แห่งพระราชบัญญัติควบคุมอาคาร พ.ศ. 2522 ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ 5) พ.ศ. 2558

3. แก้ไขเพิ่มเติมเกี่ยวกับการออกแบบอาคาร โดยให้ผู้ออกแบบคำนึงถึงการจัดรูปแบบเรขาคณิตของโครงสร้างอาคารเพื่อให้มีเสถียรภาพในการต้านทานแรงสั่นสะเทือนของแผ่นดินไหว สำหรับอาคารที่ตั้งอยู่ในบริเวณที่ 3 และอาคารสูงในบริเวณที่ 2 ให้ผู้ออกแบบคำนึงถึงส่วนประกอบของอาคารด้านสถาปัตยกรรม เช่น ผนังภายนอก ผนังภายใน และฝ้าเพดานให้มีความมั่นคง ไม่พังทลายหรือร่วงหล่นได้โดยง่าย

4. แก้ไขเพิ่มเติมเกี่ยวกับการคำนวณออกแบบโครงสร้างอาคาร ดังนี้

4.1 ให้ผู้คำนวณออกแบบโครงสร้างอาคารที่ตั้งอยู่ในบริเวณที่ 3 และอาคารสูงในบริเวณที่ 2 จัดโครงสร้างทั้งระบบ และกำหนดรายละเอียดปลีกย่อยชิ้นส่วนโครงสร้าง และบริเวณรอยต่อระหว่างปลายชิ้นส่วนโครงสร้างต่าง ๆ อย่างน้อยให้มีความเหนียว (ductility) เป็นไปตามมาตรฐานว่าด้วยการออกแบบอาคารต้านทานแรงสั่นสะเทือนของแผ่นดินไหวของกรมโยธาธิการและผังเมือง หรือหลักเกณฑ์ในเรื่องดังกล่าวที่จัดทำโดยส่วนราชการอื่นที่มีอำนาจหน้าที่ในเรื่องนั้น

4.2 การคำนวณออกแบบโครงสร้างอาคารที่ไม่อยู่ในบริเวณที่ 1 ให้ผู้คำนวณออกแบบคำนวณให้อาคารสามารถรับแรงสั่นสะเทือนของแผ่นดินไหวได้ โดยการคำนวณแรงสั่นสะเทือนดังกล่าวอย่างน้อยให้เป็นไปตามมาตรฐานว่าด้วยการออกแบบอาคารต้านทานแรงสั่นสะเทือนของแผ่นดินไหวของกรมโยธาธิการและ

ผังเมือง หรือหลักเกณฑ์ในเรื่องดังกล่าวที่จัดทำโดยส่วนราชการอื่นที่มีอำนาจหน้าที่ในเรื่องนั้น ทั้งนี้ ผู้คำนวณออกแบบต้องเป็นผู้ได้รับใบอนุญาต เป็นผู้ประกอบวิชาชีพวิศวกรรมควบคุมสาขาวิศวกรรมโยธา ตามกฎหมายว่าด้วยวิศวกร และมีประสบการณ์หรือผลงานในการคำนวณออกแบบโครงสร้างอาคารต้านทานแรงสั่นสะเทือนของแผ่นดินไหว หรือเป็นผู้ผ่านการอบรมหลักสูตรเกี่ยวกับการคำนวณออกแบบอาคารต้านทานแรงสั่นสะเทือนของแผ่นดินไหวตามที่คณะกรรมการควบคุมอาคารรับรอง

4.3 การคำนวณออกแบบอาคารที่ยังไม่ได้กำหนดไว้ในมาตรฐานหรือหลักเกณฑ์ดังกล่าว ต้องได้รับการคำนวณออกแบบโดยหรือได้รับการรับรองจากนิติบุคคล ซึ่งได้รับใบอนุญาตประกอบวิชาชีพวิศวกรรมควบคุม และมีวิศวกรรมระดับวุฒิวิศวกร สาขาวิศวกรรมโยธา ตามกฎหมายว่าด้วยวิศวกร เป็นผู้ให้คำแนะนำปรึกษาและลงลายมือชื่อรับรองวิธีการคำนวณนั้น ทั้งนี้ ระดับความรุนแรงของแผ่นดินไหวที่นำมาใช้คำนวณออกแบบอาคารดังกล่าวต้องไม่น้อยไปกว่าที่กำหนดไว้ในมาตรฐานว่าด้วยการออกแบบอาคารต้านแรงสั่นสะเทือนของแผ่นดินไหวของกรมโยธาธิการและผังเมือง

**3. เรื่อง ร่างกฎกระทรวงกำหนดให้ทรัพย์สินอื่นเป็นหลักประกันทางธุรกิจ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดให้ทรัพย์สินอื่นเป็นหลักประกันทางธุรกิจ พ.ศ. .... ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

พณ. เสนอว่า เนื่องจากคณะกรรมการปฏิรูปประเทศด้านสังคม ได้เตรียมการขับเคลื่อนแผนการปฏิรูปประเทศด้านสังคมให้เป็นไปอย่างมีประสิทธิภาพ โดยการขับเคลื่อนระบบการเสริมสร้างชุมชนเข้มแข็งในส่วนของระบบการจัดการทรัพยากรและชุมชน จะผลักดันกฎหมายที่เกี่ยวข้องกับการส่งเสริมให้ประชาชนปลูกต้นไม้ยืนต้นมูลค่าสูงในที่ดินกรรมสิทธิ์ เพื่อการออมและการสร้างมูลค่าของเศรษฐกิจ ซึ่ง พณ. พิจารณาแล้วเห็นว่าการนำไม้ยืนต้นที่มีมูลค่าสูงมาเป็นหลักประกันทางธุรกิจดังกล่าว สามารถกระทำได้โดยการออกเป็นกฎกระทรวงตามมาตรา 8 (6) แห่งพระราชบัญญัติหลักประกันทางธุรกิจ พ.ศ. 2558 ที่บัญญัติให้หลักประกันได้แก่ ทรัพย์สินอื่นตามที่กำหนดในกฎกระทรวง ดังนั้น เพื่อกำหนดให้ไม้ยืนต้นที่มีมูลค่าทางเศรษฐกิจ เช่น ต้นไม้ตามบัญชีท้ายกฎหมายว่าด้วยสวนป่าสามารถนำมาเป็นหลักประกันทางธุรกิจได้

**สาระสำคัญของร่างกฎกระทรวง**

กำหนดให้ไม้ยืนต้นที่มีมูลค่าทางเศรษฐกิจ เช่น ต้นไม้ตามบัญชีท้ายกฎหมายว่าด้วยสวนป่า (รวม 58 ชนิด เช่น สัก พะยูง ชิงชัน แดง เต็ง ฯลฯ) เป็นทรัพย์สินที่ใช้เป็นหลักประกันทางธุรกิจได้

|  |
| --- |
| **เศรษฐกิจ- สังคม** |

**4. เรื่อง มาตรการให้ความช่วยเหลือผู้ประกอบการรายย่อยและผู้ประกอบการ SMEs ผ่านโครงการค้ำประกันสินเชื่อของบรรษัทประกันสินเชื่ออุตสาหกรรมขนาดย่อม**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบมาตรการให้ความช่วยเหลือผู้ประกอบการรายย่อยและผู้ประกอบการ SMEs ผ่าน

โครงการค้ำประกันสินเชื่อของบรรษัทประกันสินเชื่ออุตสาหกรรมขนาดย่อม (บสย.) ซึ่งประกอบด้วย โครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 3 และโครงการค้ำประกันสินเชื่อ Portfolio Guarantee Scheme ระยะที่ 7 (PGS ระยะที่ 7) และอนุมัติงบประมาณในการดำเนินมาตรการดังกล่าวเป็นวงเงินไม่เกิน 16,500 ล้านบาท (3,000 ล้านบาท + 13,500 ล้านบาท) โดยขอรับเงินชดเชยจากรัฐบาลจากงบประมาณรายจ่ายประจำปีงบประมาณ พ.ศ. 2562 และปีต่อ ๆ ไป ตามภาระค่าใช้จ่ายที่เกิดขึ้นจริงในแต่ละปี

1. ให้ บสย. ในฐานะหน่วยงานของรัฐผู้ดำเนินโครงการจัดทำประมาณการต้นทุนทางการเงินและ

การบริหารจัดการที่รัฐจะต้องรับภาระทั้งหมดและแจ้งให้คณะกรรมการนโยบายการเงินการคลังของรัฐและ กค. ทราบและเมื่อสิ้นสุดโครงการแล้ว ให้ บสย. เสนอรายงานผลการดำเนินงานต่อคณะรัฐมนตรีและเปิดเผยให้สาธารณชนทราบ

**สาระสำคัญของเรื่อง**

กค. รายงานว่า เนื่องจากโครงการค้ำประกันสินเชื่อเพื่อผู้ประกอบการ Micro Entrepreneurs

ระยะที่ 2 และโครงการ PGS ระยะที่ 6 ได้สิ้นสุดการรับคำขอค้ำประกันสินเชื่อไปแล้วเมื่อวันที่ 30 มิถุนายน 2561 ดังนั้น เพื่อให้เกิดความต่อเนื่องในการช่วยเหลือผู้ประกอบการรายย่อยและผู้ประกอบการ SMEs ให้สามารถเข้าถึงแหล่งเงินทุนจากระบบสถาบันการเงินได้มากขึ้น บสย. จึงเสนอมาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อของ บสย. ดังนี้

1. **โครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 3** มี

วัตถุประสงค์ เพื่อช่วยเหลือผู้ประกอบการรายย่อยให้มีโอกาสเข้าถึงแหล่งเงินทุนผ่านกลไกการค้ำประกันของ บสย. ซึ่งจะช่วยลดความเหลื่อมล้ำและต้นทุนในการประกอบอาชีพ ตลอดจนเพื่อแก้ไขปัญหาการกู้เงินนอกระบบของผู้ประกอบการรายย่อย

1. **โครงการ PGS ระยะที่ 7** มีวัตถุประสงค์ เพื่อช่วยเหลือผู้ประกอบการ SMEs ที่ต้องการสินเชื่อ

จากสถาบันการเงินแต่มีหลักประกันไม่เพียงพอ ซึ่งจะเป็นการยกระดับขีดความสามารถในการแข่งขันของผู้ประกอบการ SMEs ให้มีโอกาสเติบโตและเพิ่มมูลค่าทางธุรกิจและสนองตอบต่อนโยบายประเทศไทย 4.0 ของรัฐบาล ทั้งนี้ ต้องไม่เป็นการค้ำประกันสินเชื่อเพื่อนำไปชำระหนี้เดิมกับสถาบันการเงินผู้ให้สินเชื่อ

**5. เรื่อง ผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและสังคมกลุ่มจังหวัดภาคตะวันออกเฉียงเหนือตอนล่าง 2** คณะรัฐมนตรีมีมติรับทราบและเห็นชอบตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ ดังนี้

1. รับทราบผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน

ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและสังคมกลุ่มจังหวัดภาคตะวันออกเฉียงเหนือตอนล่าง 2 (อุบลราชธานี ยโสธร ศรีสะเกษ อำนาจเจริญ) เมื่อวันอังคารที่ 24 กรกฎาคม 2561

1. เห็นชอบตามข้อสั่งการของนายกรัฐมนตรี และมอบหมายให้หน่วยงานที่เกี่ยวข้องรับไป

ดำเนินการ รวมทั้งรายงานผลการดำเนินการให้สำนักงานคณะกรรมการพัฒนาการเศรษฐกิจและสังคมแห่งชาติต่อไป

**สาระสำคัญและข้อสั่งการนายกรัฐมนตรี**

**1. ด้านการพัฒนาระบบโลจิสติกส์**

**1.1 โครงข่ายคมนาคมทางถนน จำนวน 12 สายทาง** โดย (1) เร่งรัดปรับปรุงทางหลวงหมายเลข 2169 ตอนยโสธร – เลิงนกทา โดยขอขยายเป็น 4 ช่องจราจร (2) เร่งรัดปรับปรุงถนนวงแหวนรอบเมืองอุบลราชธานีฝั่งตะวันออก ทางหลวงหมายเลข 231 โดยขอขยายเป็น 4 ช่องจราจร (3) เร่งรัดปรับปรุงทางหลวงหมายเลข 2178 วารินชำราบ – กันทรลักษ์ (4) เร่งรัดการก่อสร้างเพิ่มช่องจราจรทางหลวงหมายเลข 220 ตอนวังหิน – ขุขันธ์ จังหวัดศรีสะเกษ (5) เร่งรัดดำเนินโครงการเพิ่มประสิทธิภาพทางหลวงหมายเลข 2050 อุบลราชธานี – ตระการพืชผล โดยขอทำเป็นเกาะกลางถนนตลอดสาย (6) เร่งรัดปรับปรุงทางหลวงหมายเลข 2083 + 2351 (มหาชนะชัย – ค้อวัง – ยางชุมน้อย) เป็น 4 ช่องจราจร (7) เร่งรัดปรับปรุงทางหลวงหมายเลข 202 ตอนสะพานคลองลำเซ –ปทุมราชวงศา ระยะทาง 15 กิโลเมตร และก่อสร้างทางหลวงหมายเลข 202 ตอนยโสธร – อำนาจเจริญ ระยะทาง 31.925 กิโลเมตร โดยขยายเป็น 4 ช่องจราจร (8) เร่งรัดปรับปรุงทางหลวงหมายเลข 292 ตอนทางเลี่ยงเมืองยโสธรเป็น 4 ช่องจราจร (9) เร่งรัดก่อสร้างถนนวงแหวนด้านทิศเหนือ จังหวัดศรีสะเกษ ระยะทาง 15 กิโลเมตร (10) เร่งรัดศึกษาความเหมาะสมของการขยายผิวจราจร สาย อจ. 3022 แยก ทล.212 – บ้านพุทธอุทยาน อำเภอเมือง จังหวัดอำนาจเจริญ ระยะทาง 4.22 กิโลเมตร (11) เร่งรัดการศึกษาออกแบบโครงการก่อสร้างสะพานพัฒนามิตรภาพไทย – ลาว แห่งที่ 6 ที่ อำเภอนาตาล จังหวัดอุบลราชธานี และ (12) เร่งรัดศึกษาความเหมาะสมในการก่อสร้างถนนเชื่อมท่าอากาศยานนานาชาติอุบลราชธานีโดยเชื่อมทางหลวงหมายเลข 231 ผ่านกองบิน 21 มาบรรจบถนนเข้าสนามบินนานาชาติอุบลราชธานี ระยะทาง 2.518 กิโลเมตร

**1.2 โครงข่ายคมนาคมทางอากาศ** โดย (1) เร่งรัดดำเนินการขยายอาคารสนามบินนานาชาติอุบลราชธานีให้เร็วขึ้นจากแผนที่กำหนดไว้เดิมเมื่อปี 2565 และ (2) เร่งรัดศึกษาสนามบินมุกดาหารเพื่อนำผลการศึกษามาพิจารณาประกอบข้อเสนอที่ขอให้พิจารณาความเป็นไปได้เพิ่มเติมในส่วนของสนามบินเลิงนกทาเป็นสนามบินพาณิชย์

**1.3 โครงข่ายคมนาคมทางราง** โดย (1) เร่งรัดศึกษาโครงการรถไฟทางคู่ วารินชำราบ – ช่องเม็ก จังหวัดอุบลราชธานี และ (2) เร่งรัดศึกษาความเป็นไปได้ของโครงการรถไฟจากสถานีวารินชำราบ – อำนาจเจริญ – เลิงนกทา เชื่อมโครงการรถไฟทางคู่ “บ้านไผ่ – มุกดาหาร – นครพนม”

**ข้อสั่งการ** : รับทราบและให้กระทรวงคมนาคมรับข้อเสนอไปพิจารณาความเหมาะสมและความจำเป็นเร่งด่วนตามขั้นตอนต่อไป ทั้งนี้ การดำเนินโครงการด้านคมนาคมทางถนนให้คำนึงถึงการใช้ผิวถนนสำหรับการจราจรให้เป็นไปตามกฎหมาย และให้ประชาสัมพันธ์โครงการที่รัฐบาลดำเนินการให้ประชาชนได้รับทราบเป็นระยะด้วย

**2. ด้านการพัฒนาแหล่งน้ำเพื่อการเกษตรและแก้ไขปัญหาอุทกภัย**

**ขอรับการสนับสนุน** โดย (1) การพัฒนาแหล่งน้ำเพื่อการเกษตร จำนวน 40 โครงการ แยกเป็น แก้มลิง 25 โครงการ อาคารบังคับน้ำ 8 โครงการ ฝาย 3 โครงการ สูบน้ำด้วยโซล่าเซลล์ 3 โครงการ ระบบส่งน้ำ/กระจายน้ำ 1 โครงการ (2) การพัฒนาแหล่งน้ำเพื่อแก้ไขปัญหาอุทกภัย จำนวน 5 โครงการ แยกเป็นประตูระบายน้ำ 4 โครงการ ระบบการระบายน้ำและบริหารจัดการน้ำ 1 โครงการ และ (3) ขอให้ศึกษาความเหมาะสม จำนวน 5 โครงการ ได้แก่ (3.1) โครงการศึกษาความเหมาะสมทางผันน้ำฝั่งขวาลำน้ำมูลเพื่อบรรเทาอุทกภัย จังหวัดอุบลราชธานี (3.2) โครงการศึกษาความเหมาะสมการบรรเทาอุทกภัยลำน้ำยังและลำน้ำชีตอนล่าง (พื้นที่จังหวัดร้อยเอ็ด และยโสธร) (3.3) โครงการศึกษาความเหมาะสมการบรรเทาอุทกภัยและเพิ่มพื้นที่ชลประทานลำเซบาย (3.4) โครงการศึกษาความเหมาะสมการบรรเทาอุทกภัยและเพิ่มพื้นที่ชลประทานลำเซบก และ (3.5) โครงการศึกษาความเหมาะสมการก่อสร้างระบบป้องกันน้ำท่วมชุมชนเมืองยโสธร

**ข้อสั่งการ** : ให้สำนักงานทรัพยากรน้ำแห่งชาติ ร่วมกับกระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้องรับข้อเสนอไปพิจารณาเร่งรัดดำเนินการ โดยให้คำนึงถึงความคุ้มค่าและสอดคล้องกับแผนบริหารจัดการทรัพยากรน้ำของรัฐบาล รวมทั้งสร้างความรู้ความเข้าใจให้แก่ประชาชนก่อนเริ่มดำเนินการ รวมทั้งมอบหมายให้กระทรวงกลาโหมรับไปศึกษาและสนับสนุนการสำรวจเส้นทางน้ำเดิมที่มีอยู่แล้ว ทั้งนี้ หากมีความพร้อมและความจำเป็นเร่งด่วนให้กระทรวงเกษตรและสหกรณ์ประสานสำนักงบประมาณพิจารณาปรับแผนการปฏิบัติงานและแผนการใช้จ่ายงบประมาณประจำปีงบประมาณ พ.ศ. 2561 มาดำเนินการในโอกาสแรก

1. **ด้านการยกระดับด้านการผลิตและสร้างมูลค่าเพิ่มผลผลิตทางการเกษตร**

**ขอรับการสนับสนุน** ประกอบด้วย (1) โครงการก่อสร้างโรงงานต้นแบบ (Pilot Plant) ด้านการแปรรูปสินค้าเกษตร โดยขอเสนอโครงการสร้างพื้นที่สำหรับพัฒนาเกษตรกรและบ่มเพาะผู้ประกอบการ Startups และ SMEs อย่างครบวงจรเพิ่มเติม โดยเชื่อมโยงกับโครงการอุทยานวิทยาศาสตร์ภูมิภาค (Science Park) ของกระทรวงวิทยาศาสตร์และเทคโนโลยีที่มีการดำเนินงานอยู่แล้วในพื้นที่ (2) โครงการยกระดับกลุ่มจังหวัดภาคตะวันออกเฉียงเหนือตอนล่าง 2 ให้เป็นกลุ่มคลัสเตอร์ต้นแบบด้านเกษตรอินทรีย์ โดยขอรับการสนับสนุนนโยบายและบูรณาการการทำงานของส่วนงานราชการในพื้นที่และส่วนกลางเพื่อขับเคลื่อนประเด็นด้านเกษตรอินทรีย์ และ (3) ขอให้สนับสนุนการพัฒนาอุตสาหกรรมชีวภาพครบวงจรในพื้นที่กลุ่มจังหวัดภาคตะวันออกเฉียงเหนือตอนล่าง 2 โดยประกาศให้เป็นพื้นที่ Bio Hub ตามหลักเกณฑ์ของกระทรวงอุตสาหกรรม

**ข้อสั่งการ :**

(1) ให้กระทรวงศึกษาธิการร่วมกับกระทรวงวิทยาศาสตร์และเทคโนโลยี กระทรวงเกษตรและสหกรณ์ กระทรวงอุตสาหกรรม กระทรวงพาณิชย์ กระทรวงแรงงาน ภาคเอกชน สถาบันการศึกษาในพื้นที่ และหน่วยงานที่เกี่ยวข้องรับไปพิจารณาโครงการก่อสร้างโรงงานต้นแบบ (Pilot Plant) ด้านการแปรรูปสินค้าเกษตร โดยขอเสนอโครงการสร้างพื้นที่สำหรับพัฒนาเกษตรกรและบ่มเพาะผู้ประกอบการ Startups และ SMEs อย่างครบวงจรเพิ่มเติม ทั้งนี้ หากโครงการมีความจำเป็นเร่งด่วนให้มหาวิทยาลัยอุบลราชธานีเสนอขอรับการจัดสรรงบประมาณประจำปี พ.ศ. 2563 ตามขั้นตอนต่อไป

(2) ให้กระทรวงอุตสาหกรรมรับไปพิจารณาจัดตั้งคณะกรรมการดำเนินการร่วมกับหน่วยงานที่เกี่ยวข้อง ได้แก่ กระทรวงเกษตรและสหกรณ์ กระทรวงพาณิชย์ กระทรวงวิทยาศาสตร์และเทคโนโลยี หน่วยงานภาครัฐและเอกชนที่เกี่ยวข้อง เพื่อขับเคลื่อนกลุ่มจังหวัดภาคตะวันออกเฉียงเหนือตอนล่าง 2 ให้เป็นกลุ่มคลัสเตอร์ต้นแบบด้านเกษตรอินทรีย์ โดยให้มีการศึกษาและกำหนดเป้าหมายที่เหมาะสม

(3) ให้กระทรวงอุตสาหกรรมร่วมกับกระทรวงเกษตรและสหกรณ์ กระทรวงศึกษาธิการ

กระทรวงวิทยาศาสตร์และเทคโนโลยี สำนักงานคณะกรรมการวิจัยแห่งชาติ ภาครัฐและภาคเอกชนในพื้นที่ที่เกี่ยวข้องรับไปพิจารณาสนับสนุนการพัฒนาอุตสาหกรรมชีวภาพครบวงจรในพื้นที่กล่มจังหวัดภาคตะวันออกเฉียงเหนือตอนล่าง 2 เพื่อยกระดับเป็นเขตพัฒนาเศรษฐกิจพิเศษคลัสเตอร์อุตสาหกรรมชีวภาพ

(Bio Hub) ตามนโยบายรัฐบาล

**4. ด้านคุณภาพชีวิต**

**ขอรับการสนับสนุน** โดย (1) โครงการเพิ่มศักยภาพให้บริการของโรงพยาบาลสรรพสิทธิ

ประสงค์ (2) ศูนย์การแพทย์แผนไทย – พนา เป็นศูนย์การแพทย์ครบวงจร และ (3) ครุภัณฑ์ในการพัฒนาศักยภาพโรงพยาบาลสมเด็จพระยุพราชเดชอุดม โดยจัดบริการห้องผ่าตัดสำหรับแพทย์เฉพาะทางหู คอ จมูก ตา ระบบทางเดินปัสสาวะและศัลยกรรมทั่วไป

**ข้อสั่งการ :** ให้กระทรวงสาธารณสุขรับข้อเสนอไปพิจารณาความเหมาะสมและจัดลำดับความจำเป็นเร่งด่วน โดยให้คำนึงถึงการใช้ประโยชน์สถานพยาบาลที่มีอยู่ในพื้นที่ให้คุ้มค่าและความจำเป็นในการให้บริการที่มีคุณภาพแก่ประชาชนก่อนให้การสนับสนุนตามขั้นตอนต่อไป

**5. ด้านการท่องเที่ยว**

**ขอรับการสนับสนุน** โดย (1) โครงการพัฒนาเส้นทางคมนาคมเส้นทางท่องเที่ยวและเชื่อมโยงการค้าชายแดน ทางหลวงหมายเลข 217 วารินชำราบ – ช่องเม็ก โดยขอทำเป็นเกาะกลางถนนตลอดสาย (2) โครงการเพิ่มศักยภาพการเดินทางบนทางหลวงสายหลักเขาพระวิหาร ทางหลวงหมายเลข 221 ตอนศรีสะเกษ – ภูเงิน-กันทรลักษณ์-เขาพระวิหาร ระยะทาง 50 กิโลเมตร โดยขยายเป็น 4 ช่องจราจรตลอดสาย (3) พัฒนาเส้นทางคมนาคมเพื่อการท่องเที่ยวริมแม่น้ำโขงและการค้าชายแดนเส้นทาง 2112+2222 เขมราฐ – โขงเจียม – พิบูลมังสาหาร โดยขยายความกว้างของถนนและไหล่ทางเส้นทางจราจรตลอดสาย (4) ขอรับสนับสนุนกลไกการพัฒนาศักยภาพแหล่งท่องเที่ยวชายแดนช่องเม็กให้เป็นเมืองศูนย์การค้าชายแดน (5) การพัฒนาแหล่งท่องเที่ยววิมาน พญาแถน จ.ยโสธร โดยย้ายเรือนจำเพื่อปรับสภาพภูมิทัศน์ และ (6) การศึกษาและออกแบบอ่างเก็บน้ำพุทธอุทยาน จังหวัดอำนาจเจริญ

**ข้อสั่งการ :**

1. รับทราบและให้กระทรวงคมนาคมรับไปพิจารณา (1) โครงการพัฒนาเส้นทางคมนาคม

เส้นทางท่องเที่ยวและเชื่อมโยงการค้าชายแดน ทางหลวงหมายเลข 217 วารินชำราบ – ช่องเม็ก โดยขอทำเป็นเกาะกลางถนนตลอดสาย (2) โครงการเพิ่มศักยภาพการเดินทางบนทางหลวงสายหลักเขาพระวิหาร ทางหลวงหมายเลข 221 ตอน ศรีสะเกษ –ภูเงิน –กันทรลักษณ์ – เขาพระวิหาร ระยะทาง 50 กม. โดยขยายเป็น 4 ช่องจราจรตลอดสาย และ (3) พัฒนาเส้นทางคมนาคมเพื่อการท่องเที่ยวริมแม่น้ำโขงและการค้าชายแดนเส้นทาง 2212+2222 เขมราฐ –โขงเจียม – พิบูลมังสาหาร โดยขยายความกว้างของถนนและไหล่ทางเส้นทางจราจรตลอดสาย ตามขั้นตอนต่อไป

1. ให้กระทรวงการท่องเที่ยวและกีฬารับไปพิจารณาจัดตั้งคณะทำงานหรือคณะ

กรรมการร่วมกับหน่วยงานที่เกี่ยวข้อง เพื่อขับเคลื่อนการพัฒนาศักยภาพแหล่งท่องเที่ยวชายแดนช่องเม็กให้เป็นเมืองศูนย์การค้าชายแดนและรายงานผลการดำเนินงานให้คณะรัฐมนตรีทราบเป็นระยะ

1. ให้กระทรวงยุติธรรมร่วมกับกระทรวงมหาดไทย และกระทรวงการท่องเที่ยวและกีฬา

รับไปพิจารณาการพัฒนาแหล่งท่องเที่ยววิมานพญาแถน จังหวัดยโสธร โดยย้ายเรือนจำเพื่อปรับสภาพภูมิทัศน์ตามที่เสนอ ทั้งนี้ การดำเนินงานต้องมีแผนและกลไกการบริหารจัดการท่องเที่ยววิมานพญาแถนรองรับเพื่อไม่ให้เป็นภาระของภาครัฐในอนาคต รวมทั้งต้องมีแผนและมาตรการรองรับผลกระทบด้านสังคมที่อาจเกิดขึ้นกับชุมชนบริเวณใกล้เคียงในอนาคตด้วย

1. ให้กระทรวงมหาดไทยประสานกระทรวงเกษตรและสหกรณ์รับไปพิจารณาใน

รายละเอียดถึงความเหมาะสมและความเป็นไปได้ในการขอรับการสนับสนุนให้มีการศึกษาและออกแบบอ่างเก็บน้ำพุทธอุทยาน จังหวัดอำนาจเจริญ ตามขั้นตอนต่อไป

**ข้อสั่งการของนายกรัฐมนตรีเพิ่มเติม**

ให้ทุกกระทรวงและจังหวัดไปเร่งรัดดำเนินการพัฒนาอาชีพให้กับประชาชนที่ไม่มีที่ดิน ทำกิน และสนับสนุนส่งเสริมให้เกิดระบบการผลิตที่ครบวงจร สำหรับสินค้าเกษตรคุณภาพ ทั้งด้านการตลาด และระบบโลจิสติกส์

**6. เรื่อง มาตรการช่วยเหลือเกษตรกรและรักษาเสถียรภาพราคาข้าว ปีการผลิต 2561/62 ด้านการตลาด**

คณะรัฐมนตรีมีมติอนุมัติการดำเนินโครงการและวงเงินงบประมาณที่ใช้ดำเนินมาตรการช่วยเหลือเกษตรกรและรักษาเสถียรภาพราคาข้าว ปีการผลิต 2561/62 ด้านการตลาด ตามที่กระทรวงพาณิชย์ (พณ.) เสนอ ดังนี้

1. โครงการสินเชื่อชะลอการขายข้าวเปลือกนาปี และการช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยผู้ปลูกข้าวนาปี วงเงินหมุนเวียน 22,560 ล้านบาท วงเงินจ่ายขาด 61,810.67 ล้านบาท วงเงินชดเชยส่วนต่าง 2,698.50 ล้านบาท

2. โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร วงเงินหมุนเวียน 12,500 ล้านบาท วงเงินจ่ายขาด 507.81 ล้านบาท

3. โครงการชดเชยดอกเบี้ยให้ผู้ประกอบการค้าข้าวในการเก็บสต็อก วงเงินจ่ายขาด 572 ล้านบาท

**สาระสำคัญของเรื่อง**

**1. โครงการสินเชื่อชะลอการขายข้าวเปลือกนาปี มีวัตถุประสงค์** เพื่อชะลอการขายข้าวเปลือกในช่วงต้นฤดูกาลผลิต ซึ่งออกสู่ตลาดมาก โดยการเก็บข้าวเปลือกไว้ในยุ้งฉางของเกษตรกร หรือสถาบันเกษตรกร และเพื่อรักษาระดับราคาข้าวเปลือกให้มีเสถียรภาพ บรรเทาความเดือดร้อนของเกษตรกรด้านค่าใช้จ่ายในครัวเรือน

**เป้าหมาย** ให้สินเชื่อแก่เกษตรกรและสถาบันเกษตรกร ซึ่งประกอบด้วย สหกรณ์ กลุ่มเกษตรกร วิสาหกิจชุมชน และศูนย์ข้าวชุมชน เพื่อชะลอการจำหน่ายผลผลิตข้าวเปลือกหอมมะลิ ข้าวเปลือกเหนียว ข้าวเปลือกเจ้า และข้าวเปลือกปทุมธานี 1 ในเขตพื้นที่ปลูกข้าวทุกจังหวัดทั่วประเทศ **เป้าหมายจำนวน 2 ล้านตันข้าวเปลือก**

**วงเงินสินเชื่อ** กำหนดวงเงินสินเชื่อต่อตันข้าวเปลือกที่ความชื้นไม่เกิน ร้อยละ 15 สิ่งเจือปนไม่เกินร้อยละ 2 จำแนกตามชนิดข้าวเปลือก ดังนี้

- ข้าวเปลือกหอมมะลิ ราคาสินเชื่อตันละ 11,800 บาท

- ข้าวเปลือกเหนียว ราคาสินเชื่อตันละ 10,200 บาท

- ข้าวเปลือกเจ้า ราคาสินเชื่อตันละ 7,500 บาท

- ข้าวเปลือกปทุมธานี ราคาสินเชื่อตันละ 8,900 บาท

**สำหรับการช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยผู้ปลูก ข้าวนาปี ปีการผลิต 2561/62 มีวัตถุประสงค์** เพื่อช่วยเหลือค่าเก็บเกี่ยวและปรับปรุงคุณภาพข้าว ให้แก่เกษตรกรรายย่อยผู้ปลูกข้าวนาปี เพื่อลดภาระค่าใช้จ่ายในการเก็บเกี่ยวและปรับปรุงคุณภาพข้าว

**กลุ่มเป้าหมาย** เกษตรกรผู้ปลูกข้าวนาปี ปีการผลิต 2561/62 ที่ขึ้นทะเบียนผู้ปลูกข้าวฯ ปีการผลิต 2561/62 กับกรมส่งเสริมการเกษตร

**วิธีการดำเนินการ** ช่วยเหลือค่าเก็บเกี่ยวและปรับปรุงคุณภาพข้าวเฉพาะเกษตรกรรายย่อย **อัตรา ไร่ละ 1,500 บาท ไม่เกิน 12 ไร่ หรือครัวเรือนละไม่เกิน 18,000 บาท**

**2. โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร มีวัตถุประสงค์** เพื่อเสริมสภาพคล่องให้กับระบบสหกรณ์ในการรวบรวมรับซื้อข้าวเปลือกจากเกษตรกร ผู้ปลูกข้าว ชะลอปริมาณข้าวเปลือกบางส่วนมิให้ออกสู่ตลาดในช่วงเก็บเกี่ยว และเพื่อเก็บข้าวเปลือกไว้แปรรูป สร้างมูลค่าเพิ่มโดยการแปรรูปเป็นข้าวสาร

**เป้าหมาย** สนับสนุนสินเชื่อแก่ **“สถาบันเกษตรกร”** ซึ่งประกอบด้วย สหกรณ์ กลุ่มเกษตรกร วิสาหกิจชุมชน และศูนย์ข้าวชุมชน เพื่อรวบรวมข้าวเปลือกเพื่อจำหน่าย และ/หรือ **เพื่อการแปรรูปประมาณ 2 ล้านตัน** รวมเป็นวงเงินสินเชื่อทั้งสิ้น 12,500 ล้านบาท

**3. โครงการชดเชยดอกเบี้ยให้ผู้ประกอบการค้าข้าวในการเก็บสต็อก มีวัตถุประสงค์** เพื่อเพิ่มสภาพคล่องให้ผู้ประกอบการค้าข้าวให้สามารถรับซื้อข้าวเปลือกในช่วงต้นฤดู ที่ผลผลิตจะออกสู่ตลาดมากจากเกษตรกร โดยไม่ต้องเร่งระบายผลผลิต และเก็บสต็อกไว้ในรูปข้าวเปลือกและข้าวสาร ทำให้ราคาตลาดข้าวภายในประเทศมีเสถียรภาพ

**วิธีการ** รัฐบาลชดเชยดอกเบี้ยให้กับผู้ประกอบการค้าข้าวที่จะเข้าร่วมโครงการฯ ผ่านธนาคารพาณิชย์หรือธนาคารของรัฐ ที่ผู้ประกอบการค้าข้าวเป็นลูกค้าอยู่ ตามมูลค่าข้าวเปลือกที่ผู้เข้าร่วมโครงการฯ เก็บสต็อกไว้ ตามระยะเวลาที่เก็บสต็อกไว้ 60 – 180 วัน นับตั้งแต่วันที่รับซื้อ (เบิกจ่ายเงินหรือออกตั๋วสัญญาใช้เงิน)

**เป้าหมาย** ผู้ประกอบการค้าข้าวที่เข้าร่วมโครงการเก็บสต็อกในรูปข้าวเปลือกและข้าวสาร เพื่อ ดูดซับผลผลิตในช่วงที่ผลผลิตออกสู่ตลาดมาก เป้าหมาย 5 ล้านตันข้าวเปลือก เป็นระยะเวลา 2 – 6 เดือน

**7. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคตะวันออกเฉียงเหนือตอนล่าง 2**

คณะรัฐมนตรีมีมติเห็นชอบแนวทางและข้อสั่งการของรองนายกรัฐมนตรีและรัฐมนตรี ในการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนล่าง 2 ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป

รวมทั้งรายงานผลการดำเนินงานให้สำนักงานคณะกรรมการพัฒนาการเศรษฐกิจและสังคมแห่งชาติทราบด้วย

ตามที่ คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่   
ณ จังหวัดอุบลราชธานี ในวันที่ 24 กรกฎาคม 2561 โดยมอบหมายให้สำนักงานคณะกรรมการพัฒนา  
การเศรษฐกิจและสังคมแห่งชาติ เตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น

ในการนี้ สำนักงานฯ ขอเสนอรายงานผลการติดตามงานและโครงการ รวมทั้งแนวทางและ  
ข้อสั่งการการแก้ไขปัญหาของคณะรัฐมนตรีในการติดตามงานในพื้นที่กลุ่มจังหวัดภาคตะวันออกเฉียงเหนือตอนล่าง 2 ระหว่างวันที่ 13 – 23 กรกฎาคม 2561 มีรายละเอียดดังนี้

**1. ภาพรวมของพื้นที่กลุ่มจังหวัดภาคตะวันออกเฉียงเหนือตอนล่าง 2** ประกอบด้วย 4 จังหวัด ได้แก่ อุบลราชธานี ศรีสะเกษ ยโสธร และอำนาจเจริญ หรือเรียกว่า กลุ่มจังหวัด “ราชธานีเจริญศรีโสธร” โดยมีจังหวัดอุบลราชธานี เป็นหัวหน้ากลุ่มจังหวัด มีพื้นที่รวมทั้งสิ้น 31,907.73 ตารางกิโลเมตร ตั้งอยู่ในบริเวณแอ่งโคราช กลุ่มจังหวัดมีบทบาทเป็นศูนย์กลางเกษตรอินทรีย์ การบริการสุขภาพทางการแพทย์และแพทย์แผนไทย การค้าชายแดนและการท่องเที่ยวเชื่อมโยงประเทศเพื่อนบ้าน โดยมีประเด็น  
การพัฒนา 3 ด้าน ประกอบด้วย (1) การเพิ่มมูลค่าข้าวหอมมะลิ พืชเศรษฐกิจ ปศุสัตว์ และประมง ด้วยอุตสาหกรรมเกษตรแปรรูปและมาตรฐานสินค้าเกษตรอินทรีย์ (2) การขยายฐานตลาดการท่องเที่ยวเชิงคุณภาพ และ (3) สนับสนุนและส่งเสริมศักยภาพผู้ประกอบการ เพื่อเชื่อมโยงธุรกิจการค้าการลงทุนสู่สากล

**2. ผลการปฏิบัติราชการของคณะรัฐมนตรีในพื้นที่กลุ่มจังหวัดภาคตะวันออกเฉียงเหนือ**

**ตอนล่าง 2**

ผลการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนล่าง 2 ของ  
รองนายกรัฐมนตรี และรัฐมนตรี ลงพื้นที่ตรวจราชการ รวม 24 คน มีประเด็นการพัฒนาและข้อสั่งการโดยสรุป ดังนี้

**2.1 การเพิ่มมูลค่าข้าวหอมมะลิ พืชเศรษฐกิจ ปศุสัตว์ และประมง ด้วยอุตสาหกรรมเกษตรแปรรูปและมาตรฐานสินค้าเกษตรอินทรีย์**

(1) โครงการปรับเปลี่ยนพื้นที่ทำนาไม่เหมาะสม เพื่อส่งเสริมการประกอบอาชีพปศุสัตว์ภายใต้มาตรการช่วยเหลือเกษตรกร ปีการผลิต 2559/60 ด้านการผลิต บ้านหนองไข่นก หมู่ที่ 3 ตำบลโพธิ์ใหญ่ อำเภอวารินชำราบ จังหวัดอุบลราชธานี **ข้อสั่งการ** 1) ให้สำนักงานสหกรณ์จังหวัดอุบลราชธานี เข้ามาช่วยในการเก็บรักษาข้าว กรณีที่เกษตรกรไม่มียุ้งฉาง และให้สหกรณ์จ่ายเงินค่าเก็บรักษาข้าวให้กับเกษตรกรโดยใช้ระบบสหกรณ์ในการจัดการ 2) ให้กรมปศุสัตว์ถ่ายทอดวิธีการและเข้ามาช่วยเหลือในการทำถังหมักแก๊สชีวภาพจากมูลสัตว์ พร้อมทั้งยกระดับคุณภาพของโค กระบือ โดยการหาน้ำเชื้อมาผสมเทียมเพื่อให้ได้เนื้อที่มีคุณภาพ และ 3) ให้กรมปศุสัตว์ช่วยเหลือเกษตรกร ตำบลโพธิ์ใหญ่ ในการจัดเตรียมอาหารสัตว์ให้เพียงพอต่อการบริโภคทั้งปี

(2) ตรวจเยี่ยมศูนย์เรียนรู้การผลิตมันสำปะหลังอินทรีย์ หมู่ 7 ตำบลนาโพธิ์ อำเภอพิบูล มังสาหาร จังหวัดอุบลราชธานี **ข้อสั่งการ** 1) ให้กรมวิชาการเกษตรดูแลและรับผิดชอบค่าใช้จ่ายในการตรวจรับรอง Organic Thailand เพื่ออำนวยความสะดวกให้กับเกษตรกร 2) ให้กรมวิชาการเกษตรถ่ายทอดวิธีการเพาะเลี้ยง แตนเบียนให้เกษตรกร และ 3) ให้กรมส่งเสริมการเกษตรพิจารณาแนวทางการส่งเสริมแปลงใหญ่ในพื้นที่ตำบลนาโพธิ์ ให้เป็นการส่งเสริมแปลงใหญ่แบบอินทรีย์

(3) ตรวจเยี่ยมการดำเนินงานการพัฒนาแปลงปฏิบัตินำร่อง โคก หนอง นา โมเดล ศูนย์เรียนรู้เศรษฐกิจพอเพียงชุมชนเครือข่ายทามมูน และแปลงนางแหวน ลาดบาศรี ตำบลหนองแค อำเภอราษีไศล จังหวัดศรีสะเกษ **ข้อสั่งการ** 1) ให้กรมชลประทาน ศึกษาความเป็นไปได้ และออกแบบการจัดระบบน้ำ ให้เหมาะกับสภาพภูมิสังคม เพื่อให้มีน้ำไว้ใช้ตามความต้องการ 2) ให้กรมพัฒนาที่ดิน สนับสนุนเกษตรกร  
ในการออกแบบและก่อสร้างแหล่งกักเก็บน้ำในไร่นาของเกษตรกร 3) ให้กรมการข้าว สนับสนุนด้านเมล็ดพันธุ์ข้าว และองค์ความรู้ด้านการข้าว และ 4) ให้หน่วยงานในกระทรวงเกษตรและสหกรณ์ถ่ายทอดองค์ความรู้และช่วยเหลือเกษตรกรที่ทำการเกษตรแบบเดิม ให้เปลี่ยนมาทำการเกษตรตามศาสตร์พระราชา โดยประยุกต์ใช้ โคก หนอง นา โมเดล

(4) โครงการระบบกระจายน้ำเขื่อนลำเซบาย ตำบลสร้างถ่อน้อย อำเภอหัวตะพาน จังหวัดอำนาจเจริญ **ข้อสั่งการ** 1) ให้กรมชลประทานดำเนินการก่อสร้างระบบกระจายน้ำให้แล้วเสร็จ เร่งรัดดำเนินการจ่ายค่าชดเชยให้เจ้าของที่ดิน และบูรณาการการทำงานร่วมกับประชาชนในพื้นที่ในการแก้ไขปัญหาการบริหารจัดการน้ำโดยเน้นให้กลุ่มผู้ใช้น้ำรับผิดชอบบริหารจัดการน้ำในพื้นที่ด้วยตนเอง และ 2) ให้สำนักงานเศรษฐกิจการเกษตรสำรวจภาวะเศรษฐกิจและสังคมในพื้นที่โครงการ เปรียบเทียบก่อนและหลังมีโครงการ เพื่อเป็นข้อมูลประกอบการประเมินความสำเร็จของโครงการ หลังจากที่ได้ดำเนินการเสร็จสมบูรณ์แล้ว

(5) ตรวจเยี่ยมการดำเนินงานและพบปะกลุ่มเกษตรกรทำนานาโส่ หมู่ที่ 2 บ้านโสกชุมปูน ตำบลนาโส่ อำเภอกุดชุม จังหวัดยโสธร **ข้อสั่งการ** 1) ให้เกษตรและสหกรณ์จังหวัดยโสธรเป็นเจ้าภาพร่วมกับหน่วยงานที่เกี่ยวข้องในกระทรวงเกษตรและสหกรณ์ เพื่อขับเคลื่อนเกษตรอินทรีย์ และ 2) ให้กรมส่งเสริมสหกรณ์หาแนวทางส่งเสริมให้เกษตรกรทำการเกษตรอินทรีย์เพิ่มมากขึ้น โดยมีเป้าหมาย 1 ล้านไร่ ภายในปี 2564

(6) ตรวจเยี่ยมการดำเนินงานและพบปะสมาชิกสหกรณ์การเกษตรตระการพืชผล จำกัด ตำบลขุหลุ อำเภอตระการพืชผล จังหวัดอุบลราชธานี **ข้อสั่งการ** 1) ให้สหกรณ์การเกษตรตระการพืชผล จำกัด ขับเคลื่อนและผลักดันแนวทางการดำเนินงานภายใต้โครงการไทยนิยมยั่งยืน เพื่อให้สหกรณ์ฯ   
มีศักยภาพแข่งขันกับภาคเอกชนและให้จัดทำแผนธุรกิจ (Business Model) เพื่อศึกษาต้นทุนการผลิตและรายได้ และ 2) ให้กรมส่งเสริมสหกรณ์ สนับสนุนสหกรณ์ฯ ทำหน้าที่เป็นแก้มลิงในการเก็บรวบรวมผลผลิตทางการเกษตรที่สำคัญ ได้แก่ ข้าว มันสำปะหลัง ยางพารา ปาล์มน้ำมัน และอ้อย เพื่อชะลอปริมาณผลผลิต  
ที่จะออกสู่ตลาดในช่วงฤดูกาลเก็บเกี่ยว

(7) เยี่ยมชมโครงการเกษตรอินทรีย์ (Lemon Farm Organic) ศูนย์การเรียนรู้  
กลุ่มวิสาหกิจชุมชนเกษตรอินทรีย์บ้านหนองมัง ตำบลโนนกลาง อำเภอสำโรง จังหวัดอุบลราชธานี **ข้อสั่งการ** 1) ให้ชุมชนตำบลโนนกลาง อำเภอสำโรง จังหวัดอุบลราชธานี เป็นชุมชนต้นแบบในการปลูกผักอินทรีย์ และให้มีการขยายผลต่อยอดไปยังชุมชนหรือท้องถิ่นใกล้เคียง และ2) ให้สำนักงานพัฒนาวิทยาศาสตร์และเทคโนโลยีแห่งชาติ (สวทช.) กระทรวงวิทยาศาสตร์และเทคโนโลยี ส่งเสริมการนำระบบเทคโนโลยีอัตโนมัติมาช่วยในการพัฒนาการเพาะปลูกผักอินทรีย์ในระยะต่อไป

**2.2 การขยายฐานตลาดการท่องเที่ยวเชิงคุณภาพ**

(1) ตรวจเส้นทางท่องเที่ยวเพื่อคนทั้งมวล ณ สวนพฤกษศาสตร์ดงฟ้าห่วน ตำบล  
ในเมือง อำเภอเมืองอุบลราชธานี จังหวัดอุบลราชธานี **ข้อสั่งการ** ให้กรมการท่องเที่ยว ประสานกรมอุทยานแห่งชาติ สัตว์ป่า และพันธุ์พืช หาแนวทางในการขอรับงบประมาณสนับสนุนการพัฒนาโครงสร้างพื้นฐานและสิ่งอำนวยความสะดวก เช่น ถนน ป้ายบอกทาง ห้องน้ำ ที่จอดรถ

(2) ตรวจราชการสำนักงานหนังสือเดินทางชั่วคราว จังหวัดอุบลราชธานี **ข้อสั่งการ** 1) ให้กระทรวงการต่างประเทศหารือร่วมกับหน่วยงานที่เกี่ยวข้อง อาทิ กระทรวงมหาดไทย เพื่อพิจารณา  
แนวทางการผลักดันให้การต่างประเทศ รวมทั้งบทบาทของสำนักงานหนังสือเดินทางชั่วคราวในต่างจังหวัด   
มีส่วนสนับสนุนการพัฒนาทางเศรษฐกิจและสังคมระดับพื้นที่ตามแนวทางการพัฒนาภาคและกลุ่มจังหวัด เพื่อให้การดำเนินการด้านการต่างประเทศตอบสนองต่อเป้าหมายการพัฒนาในระดับภูมิภาคอย่างแท้จริง   
2) ให้หน่วยงานของกระทรวงการต่างประเทศบูรณาการการทำงานกับกระทรวงมหาดไทย โดยใช้ประโยชน์จากการประชุมเอกอัครราชทูตและกงสุลใหญ่ประจำประเทศเพื่อนบ้านกับผู้ว่าราชการจังหวัดชายแดน ซึ่งกำหนดจะจัดขึ้นระหว่างวันที่ 9 – 10 สิงหาคม 2561 ในการกำหนดแนวทางและกลไกความร่วมมือระหว่างกัน เพื่อส่งเสริมความมั่นคงและเศรษฐกิจตามแนวชายแดน รวมทั้งดำเนินนโยบายต่างประเทศต่อประเทศเพื่อนบ้านอย่างมีเอกภาพ สอดคล้องกับยุทธศาสตร์และแผนระดับชาติต่าง ๆ 3) ให้กระทรวงการต่างประเทศประสานงานกับกระทรวงมหาดไทยเพื่อพิจารณาใช้ประโยชน์จากการสถาปนาความสัมพันธ์บ้านพี่เมืองน้องระหว่างจังหวัดในกลุ่มภาคตะวันออกเฉียงเหนือตอนล่าง 2 โดยเฉพาะอย่างยิ่งจังหวัดอุบลราชธานี  
กับจังหวัดของประเทศต่าง ๆ ที่มีพลวัตทางเศรษฐกิจ เช่น ญี่ปุ่น สาธารณรัฐเกาหลี จีน อินเดีย เป็นต้น   
ในขยายหรือเพิ่มพูนการค้าโดยตรงระหว่างกัน รวมทั้งดึงดูดการลงทุนจากจังหวัดของประเทศดังกล่าวมาสู่กลุ่มจังหวัดในภาคตะวันออกเฉียงเหนือ นอกเหนือจากความร่วมมือทางวัฒนธรรมและการทูตระหว่างประชาชน และ 4) ให้กระทรวงการต่างประเทศ ประสานงานและบูรณาการการทำงานกับหน่วยงานที่เกี่ยวข้อง เพื่อผลักดันและขับเคลื่อนความร่วมมือกับ สปป. ลาว โดยเฉพาะอย่างยิ่งในกรอบ ACMECS ให้เป็นรูปธรรม

(3) ตรวจเยี่ยมการดำเนินงานพัฒนาแหล่งศิลปวัฒนธรรมและกิจกรรมทางศิลปวัฒนธรรมเพื่อส่งเสริมการท่องเที่ยวทางวัฒนธรรม วัดโพธิ์ศิลา (อำนาจเจริญ) ต้นไม้ใหญ่ รุกข มรดกของแผ่นดิน ใต้ร่มพระบารมี (อุบลราชธานี) วัดทุ่งศรีเมือง (อุบลราชธานี) วัดบูรพา (อุบลราชธานี) โบราณสถานปราสาทบ้านเบญจ์ (อุบลราชธานี) โบราณสถานปราสาททองหลาง (อุบลราชธานี) และชุมชนท่องเที่ยวทางวัฒนธรรมตำบลปะอาวเหนือ (อุบลราชธานี) **ข้อสั่งการ** 1) ให้กรมศิลปากร กรมส่งเสริมวัฒนธรรม และจังหวัด พัฒนาและเชื่อมโยงแหล่งท่องเที่ยวทางประวัติศาสตร์และวัฒนธรรมกับการส่งเสริมการท่องเที่ยวชุมชนในพื้นที่ เพื่อสร้างอาชีพ สร้างรายได้ให้แก่ชุมชนท้องถิ่น 2) ให้กรมศิลปากร นำเทคโนโลยีสมัยใหม่มาพัฒนาระบบนำชมแหล่งโบราณสถานที่เป็นแหล่งท่องเที่ยวและแหล่งเรียนรู้ทางวัฒนธรรมที่สำคัญ 3) ให้กรมส่งเสริมวัฒนธรรม และสำนักงานวัฒนธรรมจังหวัด ส่งเสริมการท่องเที่ยวต้นไม้ใหญ่ “รุกข มรดกของแผ่นดิน” โดยประสานหน่วยงานที่เกี่ยวข้อง อาทิ กระทรวงการท่องเที่ยวและกีฬา กระทรวงทรัพยากรธรรมชาติและสิ่งแวดล้อม จัดทำสิ่งอำนวยความสะดวกบริเวณโดยรอบต้นไม้ใหญ่ในพื้นที่ อาทิ ป้ายชื่อ ประวัติและความสำคัญของต้นไม้ ป้ายบอกทาง ห้องสุขา รวมถึงส่งเสริมให้พื้นที่ดังกล่าวเป็นสถานที่จำหน่ายต้นกล้าไม้และสินค้าภูมิปัญญาท้องถิ่น ตลอดจนให้กำหนดวันบวงสรวงต้นไม้ประจำปี 4) ให้กรมส่งเสริมวัฒนธรรม กรมการศาสนา และสำนักงานวัฒนธรรมจังหวัด ส่งเสริมเทศกาลประเพณีแห่เทียนพรรษา โดยส่งเสริมการอนุรักษ์ สืบทอดภูมิปัญญาการทำเทียน การแกะสลักและตกแต่งต้นเทียนพรรษาให้มีการสืบทอดไปยังกลุ่มคนรุ่นต่อไป   
และ 5) ให้ทุกจังหวัดบูรณาการดำเนินงานชุมชนคุณธรรมน้อมนำหลักปรัชญาของเศรษฐกิจพอเพียง ให้เป็นไปตามแผนแม่บทส่งเสริมคุณธรรมแห่งชาติ

**2.3 การสนับสนุนและส่งเสริมศักยภาพผู้ประกอบการ เพื่อเชื่อมโยงธุรกิจการค้า  
การลงทุนสู่สากล**

(1) ตรวจเยี่ยมการดำเนินงานแก้ไขปัญหาหนี้นอกระบบโดยองค์กรการเงินชุมชน กลุ่ม ออมทรัพย์ตลาดสดสามัคคีกันทรารมย์ อำเภอกันทรารมย์ จังหวัดศรีสะเกษ **ข้อสั่งการ** ให้ธนาคารออมสิน และธนาคารเพื่อการเกษตรและสหกรณ์การเกษตร เร่งสร้างองค์กรการเงินชุมชนทั่วประเทศให้มีความเข้มแข็ง โดยให้ธนาคารเข้าไปเป็นพี่เลี้ยงสนับสนุนด้านระบบงาน ระบบบัญชี ให้ความรู้ทางการเงิน ประสานหน่วยงานมาให้ความรู้ทางกฎหมาย และให้เงินทุนเพิ่มเติมตามศักยภาพขององค์กรการเงินชุมชน รวมทั้งขยายโมเดลการแก้ไขปัญหาหนี้นอกระบบไปยังชุมชนอื่น ๆ ในวงกว้าง โดยปรับให้เหมาะสมกับบริบทของพื้นที่ เพื่อให้เกิดความยั่งยืนและต่อเนื่องต่อไป

(2) หารือกับผู้ประกอบการกลุ่ม Digital Startup กลุ่มจังหวัดภาคตะวันออกเฉียงเหนือตอนล่าง 2 **ข้อสั่งการ** 1) สนับสนุนและส่งเสริมให้เกิดสภาพแวดล้อมที่เหมาะสมกับกิจการวิสาหกิจเริ่มต้นในพื้นที่กลุ่มจังหวัดภาคตะวันออกเฉียงเหนือตอนล่าง 2) เชื่อมโยงกิจกรรม และโครงการของสำนักงานส่งเสริมเศรษฐกิจดิจิทัล เพื่อให้การดำเนินการในพื้นที่เกื้อหนุนซึ่งกันและกัน เช่น การทำให้ผู้ประกอบการมีโอกาสพบปะ รวมตัว ดำเนินงานร่วมกัน เพื่อตอบสนองความต้องการของลูกค้า หรือให้ได้ชุดผลิตภัณฑ์ที่กว้างขวางขึ้นกว่าเดิม รวมถึงโอกาสในการขยายตลาดไปสู่ภูมิภาคอื่นๆ ทั่วประเทศไทย หรือในตลาดต่างประเภทในอนาคตได้ และ 3) เร่งสร้างระบบนิเวศด้านการลงทุน และการสนับสนุน เช่น หน่วยบ่มเพาะ (Incubator) กองทุนร่วมลงทุน (Venture Capital: VC) การระดมทุนจากมวลชน (Crowdfunding) โดยเฉพาะอย่างยิ่ง โดยการใช้กลไกประชารัฐ

(3) ตรวจเยี่ยมติดตามกิจกรรมและแผนงานดิจิทัลสำหรับทุกคน (Digital for All @ Ubon) **ข้อสั่งการ** 1) ให้สำนักงานปลัดกระทรวงดิจิทัลเพื่อเศรษฐกิจและสังคม สำนักงานคณะกรรมการดิจิทัลเพื่อเศรษฐกิจและสังคมแห่งชาติ และบริษัท ทีโอที จำกัด (มหาชน) ร่วมกันประชาสัมพันธ์และสร้างความรู้ความเข้าใจให้ประชาชนได้รับทราบถึงนโยบายของรัฐบาลที่ต้องการให้โครงสร้างพื้นฐานด้านดิจิทัลเข้าถึงทุกหมู่บ้านในประเทศ และส่งเสริมให้ภาคเอกชนเป็นผู้ให้บริการเชื่อมต่อโครงข่ายจากเน็ตประชารัฐถึงบ้านประชาชน ด้วยค่าใช้จ่ายที่เป็นธรรม และประชาชนสามารถจ่ายได้ 2) ให้สำนักงานปลัดกระทรวงดิจิทัลเพื่อเศรษฐกิจและสังคม และบริษัท ทีโอที จำกัด (มหาชน) เร่งสร้างความเข้าใจเกี่ยวกับข้อจำกัดในด้านพื้นที่ใช้งานขอบเขตการให้บริการ Free Wifi เนื่องจากเป็นข้อจำกัดของเทคโนโลยี WIFI 3) ให้สำนักงานคณะกรรมการดิจิทัลเพื่อเศรษฐกิจและสังคมแห่งชาติ ประชาสัมพันธ์และส่งเสริมการอบรมหลักสูตรที่เกี่ยวข้องกับการใช้เทคโนโลยีดิจิทัลเพื่อสร้างรายได้เพิ่มเติม โดยเน้นการนำเสนอสินค้าของชุมชนในรูปแบบที่น่าสนใจ และทำให้เกิดการใช้งานศูนย์ดิจิทัลชุมชนอย่างต่อเนื่อง 4) ให้บริษัท ไปรษณีย์ไทย จำกัด ขยายตลาดโดยเร่งทำงานกับชาวบ้านในพื้นที่ที่มีความประสงค์จะขายผลิตภัณฑ์ชุมชนและสินค้าโอทอปผ่านช่องทางออนไลน์ เพื่อให้นำสินค้ามาขึ้นทะเบียนเข้าระบบร้านค้าดิจิทัลชุมชน (POS) มากขึ้น โดยต้องมีการตั้งเป้าหมายในกรอบระยะเวลาที่ชัดเจน และ 5) ให้บริษัท กสท โทรคมนาคม จำกัด (มหาชน) จัดทำแผนยุทธศาสตร์การใช้ประโยชน์จากศูนย์ดาวเทียมสิรินธร โดยคำนึงถึงภาพรวม และอนาคตของกิจการสื่อสารผ่านดาวเทียมทั้งระบบ และความเชื่อมโยงกับกิจการด้านอื่นที่ใช้เทคโนโลยีดิจิทัล

(4) ตรวจเยี่ยมกลุ่มอาชีพทำนาบัว บ้านห่องแดง หมู่ที่ 11 ตำบลนาคาย อำเภอตาลสุม จังหวัดอุบลราชธานี **ข้อสั่งการ** ให้นายอำเภอตาลสุม และเกษตรอำเภอตาลสุม วางแผนการผลิตบัวและการตลาดให้เป็นระบบอย่างครบวงจร

(5) ตรวจติดตามโครงการวิทย์สร้างอาชีพและยกระดับภูมิภาค วิทยาลัยเทคนิคอำนาจเจริญ ตำบลโนนหนามแท่ง อำเภอเมืองอำนาจเจริญ จังหวัดอำนาจเจริญ **ข้อสั่งการ** 1) ให้สถาบันวิจัยวิทยาศาสตร์และเทคโนโลยีแห่งประเทศไทย (วว.) กระทรวงวิทยาศาสตร์และเทคโนโลยี เร่งขยายผลการถ่ายทอดเทคโนโลยีเตาเผา ชีวมวลไปยังหน่วยงานสังกัดสำนักงานคณะกรรมการการอาชีวศึกษาทั่วประเทศ และองค์กรปกครองส่วนท้องถิ่น เพื่อต่อยอดการใช้ประโยชน์ในวงกว้างและขยายผลสู่ภูมิภาคต่าง ๆ 2) ให้สถาบันวิจัยวิทยาศาสตร์และเทคโนโลยีแห่งประเทศไทย (วว.) กระทรวงวิทยาศาสตร์และเทคโนโลยี ขยายผลการเพาะเลี้ยงเห็ดในพื้นที่ที่ต้องการปลูกป่า เพื่อสร้างแหล่งอาหารอย่างยั่งยืน 3) ให้สถาบันวิจัยวิทยาศาสตร์และเทคโนโลยีแห่งประเทศไทย (วว.) กระทรวงวิทยาศาสตร์และเทคโนโลยี ถ่ายทอดกระบวนการเลี้ยงจิ้งหรีดสู่หมู่บ้านเป้าหมาย เพื่อเป็นต้นแบบศูนย์การเรียนรู้ และ 4) ให้กรมวิทยาศาสตร์บริการ (วศ.) กระทรวงวิทยาศาสตร์และเทคโนโลยี ถ่ายทอดเทคโนโลยีระบบผลิตน้ำดื่มระดับชุมชนไปยังหน่วยงานสังกัดสำนักงานคณะกรรมการการอาชีวศึกษาทั่วประเทศ และองค์กรปกครองส่วนท้องถิ่น เพื่อต่อยอดต่อไปในวงกว้าง

(6) ประชุมหารือแนวทางการดำเนินงานของอุทยานวิทยาศาสตร์ภาคตะวันออกเฉียงเหนือ เครือข่ายมหาวิทยาลัยอุบลราชธานี เยี่ยมชมงานนวัตกรรมสตาร์ทอัพ และพบปะหารือเครือข่ายผู้ประกอบการ สตาร์ทอัพ **ข้อสั่งการ** 1) ให้สำนักงานเลขานุการคณะกรรมการส่งเสริมกิจการอุทยานวิทยาศาสตร์ สำนักงานปลัดกระทรวงวิทยาศาสตร์และเทคโนโลยี ร่วมกับมหาวิทยาลัยอุบลราชธานี จัดตั้งศูนย์พัฒนาศักยภาพเกษตรกร วิสาหกิจชุมชน ผู้ประกอบการ SMEs และ Startup ภายใต้อุทยานวิทยาศาสตร์ภูมิภาค มหาวิทยาลัยอุบลราชธานี โดยให้บูรณาการเชื่อมโยงกับโครงการโรงงานต้นแบบแปรรูปผลิตผลด้านการเกษตร (Pilot Plant) ภาคอีสาน และ 2) ให้กระทรวงวิทยาศาสตร์และเทคโนโลยี สนับสนุนข้อมูลองค์ความรู้และเทคโนโลยีดิจิทัล แก่ผู้ประกอบการที่ได้รับการสนับสนุนจากอุทยานวิทยาศาสตร์มหาวิทยาลัยอุบลราชธานีเพื่อต่อยอดและใช้ประโยชน์ในเชิงพาณิชย์ต่อไป

(7) ตรวจเยี่ยมการดำเนินงานบริษัท ป.เกรียบกุ้ง อุตสาหกรรมอาหาร จำกัด เลขที่ 191 หมู่ 1 ตำบลเหล่าเสือโก้ก อำเภอเหล่าเสือโก้ก จังหวัดอุบลราชธานี ข้อสั่งการ ให้ศูนย์ส่งเสริมอุตสาหกรรมภาคที่ 7 กรมส่งเสริมอุตสาหกรรมให้การสนับสนุนในการพัฒนาผลิตภัณฑ์อย่างต่อเนื่อง

(8) ตรวจติดตามการดำเนินงานบ้านคำปุน เลขที่ 331 ถนนศรีสะเกษ อำเภอ  
วารินชำราบ จังหวัดอุบลราชธานี **ข้อสั่งการ** ให้ศูนย์ส่งเสริมอุตสาหกรรมภาคที่ 7 ขยายผลหมู่บ้าน CIV ในการพัฒนาผลิตภัณฑ์เชิงวัฒนธรรมและภูมิปัญญา

(9) ตรวจเยี่ยม บริษัท อุบล ไบโอ เอทานอล จำกัด (มหาชน) อำเภอนาเยีย จังหวัดอุบลราชธานี **ข้อสั่งการ** ให้สำนักงานเศรษฐกิจอุตสาหกรรมรับไปหารือกับกระทรวงเกษตรและสหกรณ์ กระทรวงพาณิชย์ และสภาอุตสาหกรรมจังหวัด ในเรื่องของเกษตรอินทรีย์ เพื่อต่อยอดการผลิตวัตถุดิบอินทรีย์ โดยแปรรูปไปสู่ Future Food และ Medical Food

(10) ประชุมหารือกับหัวหน้าส่วนราชการและภาคเอกขนในพื้นที่กลุ่มจังหวัด  
ภาคตะวันออกเฉียงเหนือตอนล่าง 2 ณ โรงแรมสุนีย์แกรนด์ อำเภอเมือง จังหวัดอุบลราชธานี **ข้อสั่งการ**1) ให้การนิคมอุตสาหกรรมแห่งประเทศไทย ศึกษาความเป็นไปได้ในการจัดตั้งนิคมอุตสาหกรรมอุบลราชธานี และให้สำนักงานอุตสาหกรรมจังหวัดประสานกรมโยธาธิการและผังเมือง เพื่อปรับปรุงผังเมืองให้มีความเหมาะสมกับการจัดตั้งนิคมอุตสาหกรรม 2) ให้สำนักงานเศรษฐกิจอุตสาหกรรม และการนิคมอุตสาหกรรมแห่งประเทศไทย ประสานกับสำนักงานคณะกรรมการพัฒนาการเศรษฐกิจและสังคมแห่งชาติ เพื่อศึกษารูปแบบการจัดตั้งเขตเศรษฐกิจพิเศษภาคตะวันออกเฉียงเหนือตอนล่าง และ 3) ให้สำนักงานมาตรฐานผลิตภัณฑ์อุตสาหกรรมศึกษาการกำหนดมาตรฐานที่เกี่ยวข้องกับหุ่นยนต์

(11) ประชุมติดตามโครงการก่อสร้างทางหลวงหมายเลข 2050 สาย อ.ตระการพืชผล-บ้านห้วยยาง ตอน บ้านดอนหมากมาย-บ้านแสนสบาย **ข้อสั่งการ** 1) ให้กรมทางหลวงพิจารณาดำเนินการก่อสร้างขยายเขตทาง ในบริเวณจุดกลับรถที่เป็นเกาะยก (Raised Median) ให้ประชาชนสามารถกลับรถได้อย่างสะดวกและเกิดความปลอดภัยในการขับขี่ของผู้ร่วมใช้เส้นทาง 2) ให้กรมทางหลวงและกรมทางหลวงชนบทพิจารณาแก้ไขปัญหาในเรื่องการรุกล้ำเขตทางอย่างเหมาะสม โดยกำหนดให้ สิ่งปลูกสร้างใดๆ จะต้องอยู่ภายนอกเขตทาง ตั้งแต่ก่อนการเริ่มต้นโครงการทุกโครงการ เพื่อให้การก่อสร้างสามารถดำเนินการด้วยความราบรื่นและรวดเร็ว 3) การรื้อย้ายสาธารณูโภคในพื้นที่โครงการ ให้กรมทางหลวงและกรมทางหลวงชนบทประสานแจ้งหน่วยงานที่เกี่ยวข้อง ก่อนล่วงหน้า 1 – 2 ปี เพื่อให้หน่วยงานที่เกี่ยวข้องสามารถวางแผน และจัดหางบประมาณในการรื้อย้าย เพื่อลดความเสี่ยงที่จะเกิดความล่าช้าของโครงการ 4) ให้กรมทางหลวงดำเนินการสำรวจตรวจสอบการตีเส้นจราจร โดยต้องกำหนดไหล่ทาง เกาะกลางถนนให้ถูกต้องตามมาตรฐานงานทาง 5) ให้กรมทางหลวงดำเนินการก่อสร้างทางเชื่อมระหว่างถนนและศาลาพักผู้โดยสารให้มีความสะดวกปลอดภัย รวมทั้งให้กำหนดทิศทางการขึ้น-ลงของสะพานลอยคนข้ามให้เหมาะสมกับการใช้งานจริง เพื่อให้ประชาชนได้รับความสะดวกและปลอดภัย และ 6) ทางหลวงหมายเลข 2050 ช่วง กม.6+900 - กม.43+200 มีเกาะกลางถนนเป็นเกาะสี ซึ่งเสี่ยงต่อการเกิดอุบัติเหตุ ให้กรมทางหลวง พิจารณาการก่อสร้างเกาะยก (Raised Median) หรือการติดตั้งตัวกันถนน (Barrier) กั้นและขยายเขตทางเพื่อทำเป็นจุดกลับรถเป็นช่วงๆ

(12) ตรวจเยี่ยมโครงการหน้าโรงเรียนปลอดภัย อุ่นใจใช้ทางหลวงชนบท สาย อจ.3002 แยก ทล.202 - อ.เสนางคนิคม (โรงเรียนนาแต้โคกสำราญ) จังหวัดอำนาจเจริญ **ข้อสั่งการ** 1) ให้กรมทางหลวงชนบทให้ความสำคัญในการอำนวยความสะดวกปลอดภัยบริเวณหน้าโรงเรียนอย่างต่อเนื่อง ทั้งนี้ ให้มุ่งเน้นการป้องกันการเกิดอุบัติเหตุทางถนน ตลอดทั้ง 365 วัน ไม่เฉพาะในช่วงวันหยุดเทศกาลสำคัญ   
และ 2) ให้กรมทางหลวงชนบท และกรมการขนส่งทางบก รวมทั้งสถานศึกษาให้ความสำคัญกับการปลูกฝังค่านิยมการปฏิบัติตามวินัยการจราจรให้แก่เด็กและเยาวชน โดยเฉพาะเด็กนักเรียนซึ่งส่วนมากเดินทางมาโรงเรียนโดยรถจักรยานยนต์ ขอให้กวดขันให้มีการสวมหมวกนิรภัยและต้องมีใบขับขี่ทุกคน

(13) ประชุมร่วมกับผู้บริหารหน่วยงานสังกัดกระทรวงคมนาคมในพื้นที่กลุ่มจังหวัดภาคตะวันออกเฉียงเหนือตอนล่าง 2 **ข้อสั่งการ** 1) โครงการก่อสร้างทางลอดแยกดงอู่ผึ้ง แยกวนารมย์ จังหวัดอุบลราชธานี ในระหว่างการก่อสร้างทางลอดแยกอู่ผึ้ง แยกวนารมย์ ให้กรมทางหลวงวางแผนบริหารจัดการการจราจรให้เกิดความคล่องตัว เพื่อลดผลกระทบในการเดินทางของประชาชนในเส้นทางดังกล่าว พร้อมทั้งให้ดำเนินการปรับภูมิทัศน์โดยรอบให้สวยงามด้วย 2) โครงการพัฒนาท่าอากาศยานอุบลราชธานี (2.1) การก่อสร้างขยายลานจอดเครื่องบิน เพื่อให้สามารถรองรับเครื่องบินได้มากจากเดิมรองรับได้จำนวน 5 ลำ เพิ่มขึ้นเป็น 10 ลำ และการก่อสร้างอาคารที่พักผู้โดยสารหลังใหม่ ให้กรมท่าอากาศยานบรรจุไว้ในแผนเพื่อขอรับงบประมาณในปี พ.ศ. 2565 – 2567 (2.2) แผนปรับปรุงอาคารผู้โดยสาร บริเวณชั้น 2 ให้กรมท่าอากาศยาน พิจารณาหาผู้ประกอบการร้านค้าชุมชนในสัดส่วนร้อยละ 30 ของจำนวนร้านค้าทั้งหมด เพื่อส่งเสริมสินค้าชุมชน 3) โครงการพัฒนาเส้นทางคมนาคมการท่องเที่ยวริมแม่น้ำโขง (เขมราช – โขงเจียม – พิบูลมังสาหาร ) ให้กรมทางหลวงศึกษาหาแนวทางในการพัฒนาโครงข่ายทางหลวงเลียบแม่น้ำโขง ตลอดทั้งเส้นทาง (Khong River Stripe) เพื่อส่งเสริมให้เกิดการท่องเที่ยว ริมแม่น้ำโขง 4) โครงการก่อสร้างถนนเชื่อมท่าอากาศยานนานาชาติอุบลราชธานี โดยเชื่อมทางหลวงหมายเลข 231 ผ่านกองบิน 21 มาบรรจบถนนเข้าสนามบินนานาชาติอุบลราชธานี ระยะทาง 2.518 กิโลเมตร ให้กรมท่าอากาศยานพิจารณาความสอดคล้องเหมาะสมในการก่อสร้าง และศึกษาออกแบบ โดยใช้เงินทุนหมุนเวียนในการดำเนินการ

5) จังหวัดอุบลราชธานี มีป้ายรุกล้ำเขตทางถนน ซึ่งส่งผลต่อทัศนวิสัยในการขับขี่ ให้กรมทางหลวงประสานกับจังหวัด ในการบูรณาการร่วมกันเพื่อดำเนินการจัดระเบียบ กำหนดขอบเขตของป้ายให้อยู่ภายในจุดที่กำหนด (Line of Defense) และ 6) ทางหลวงหมายเลข 2050 ในช่วง อำเภอตระการพืชผล อำเภอหนองเสือโก้ก ผิวจราจรบางช่วงชำรุดเสียหาย ให้แขวงทางหลวงอุบลราชธานีที่ 1 ดำเนินการแก้ไขปรับปรุงให้เกิดความปลอดภัยแก่ประชนชนในเส้นทางดังกล่าว พร้อมทั้งให้ตรวจสอบในเรื่องไฟฟ้าส่องสว่างในเส้นทางให้สามารถ ใช้งานได้ตลอดเวลา

(14) ประชุมร่วมกับผู้บริหารของกรมทางหลวง (ทล.) เพื่อติดตามความคืบโครงการก่อสร้างสะพานมิตรภาพไทย-ลาว แห่งที่ 6 **ข้อสั่งการ** 1) การเวนคืนที่ดินเพื่อดำเนินโครงการ ให้เวนคืนพื้นที่ให้ครอบคลุมพื้นที่การก่อสร้างและควรดำเนินการอย่างต่อเนื่อง เพื่อรองรับการพัฒนาในส่วนของงานด้านปฏิบัติการ เช่น อาคารสำนักงานของสำนักงานศุลกากร สํานักงานตรวจคนเข้าเมือง พื้นที่เปลี่ยนถ่ายสินค้า จุดจอดรถบรรทุก เป็นต้น โดยประสานกับหน่วยงานที่เกี่ยวข้องเพื่อดำเนินการขอรับจัดสรรงบประมาณในการเวนคืนที่ดินและดำเนินการโครงการก่อสร้างแบบเป็น Package ทั้งโครงการ 2) การวางแผนกำหนดพื้นที่ของหน่วยงานปฏิบัติการ ให้พิจารณากำหนดพื้นที่ของแต่ละหน่วย ให้อยู่ในบริเวณใกล้เคียงกันเป็นลำดับแรก เพื่อความสะดวกในการดำเนินการด้านปฏิบัติการ เช่น สำนักงานศุลกากร สํานักงานตรวจคนเข้าเมือง เป็นต้น 3) ให้ก่อสร้างเขื่อนกันตลิ่งที่บริเวณฝั่งแม่น้ำฝั่งสปป.ลาวและประเทศไทยเพื่อกันเรือข้ามฟาก 4) ให้พัฒนาเส้นทางถนนต่อเชื่อมจากสะพานเข้าไปยังอำเภอต่างๆ ที่อยู่ใกล้เคียง ได้แก่ อำเภอโพธิ์ไทร อำเภอนาตาล เพื่อส่งเสริมให้เกิดการพัฒนาของตัวเมือง โดยพิจารณาทั้งการตัดถนนเส้นใหม่และการพัฒนาขยายถนนเส้นเดิม เช่น ถนนสาย 2112 เป็นต้น 5) โครงการก่อสร้างสะพานไทย-ลาว ต้องอาศัยความร่วมมืออย่างจริงจังระหว่างรัฐบาลลาวและรัฐบาลไทย ยึดประโยชน์ของชาติเป็นหลัก องค์กรปกครองส่วนท้องถิ่นสามารถสร้างความเข้าใจให้กับประชาชนพื้นที่ รวมถึงช่วยขับเคลื่อนเรื่องการเวนคืนที่ดิน เพื่อให้การดำเนินการเป็นไปด้วยความรวดเร็ว และ 6) การดำเนินการตกแต่งประติมากรรมต่างๆ บริเวณโครงการ ขอให้ใช้วัสดุที่คงทน มีคุณภาพ ไม่เก่าง่าย

(15) โครงการก่อสร้างสะพานข้ามจุดตัดทางรถไฟ สายศรีสะเกษ-ห้วยขะยุง จังหวัด ศรีสะเกษ **ข้อสั่งการ** 1) ให้กรมทางหลวงศึกษาหาแนวทางหรือขั้นตอนการก่อสร้างรูปแบบอื่น เพื่อปรับปรุงพัฒนาให้พื้นผิวจราจรบนสะพานราบเรียบมากที่สุด โดยอาจดำเนินการก่อสร้างจุดเชื่อม (Joint) ก่อนที่จะดำเนินการปูพื้นผิว 2) ให้กรมทางหลวงพิจารณาความเหมาะสมการก่อสร้างรั้วกั้นปิดบริเวณทางขึ้นสะพาน เพื่อหลีกเลี่ยงปัญหาการเกิดอุบัติเหตุจากการฝ่าฝืนสัญจรข้ามทางรถไฟ โดยให้กรมทางหลวงประสานกับการรถไฟแห่งประเทศไทยเกี่ยวกับแนวเส้นทางรั้วกั้นของรถไฟทางคู่ เพื่อให้ทั้งสองหน่วยงานมีการดำเนินการก่อสร้างรั้วกั้นให้สอดคล้องกัน พร้อมทั้งให้กรมทางหลวงดำเนินการติดตั้งไฟฟ้าส่องสว่างภายในทางลอด เพื่อให้เกิดความปลอดภัย เพิ่มทัศนวิสัยที่ดีในการขับขี่ให้แก่ประชาชน และ 3) ให้กรมทางหลวงพิจารณาดำเนินการติดตั้งตะแกรงหน้าท่อระบายน้ำบนสะพาน เพื่อป้องกันการอุดตันของท่อระบายน้ำจากสิ่งแปลกปลอม ซึ่งอาจทำให้เกิดปัญหาน้ำท่วมขังบนผิวทางได้

(16) โครงการก่อสร้างถนนสายแยกถนนกสิกรรม - ทล.294 ตำบลหนองไผ่ อำเภอเมือง ศรีสะเกษ จังหวัดศรีสะเกษ **ข้อสั่งการ** 1) ปัจจุบันโครงการฯ มีผลการดำเนินงานล่าช้ากว่าแผน ร้อยละ 50.01 เนื่องจากติดปัญหาเรื่องกรรมสิทธิ์ที่ดิน จำนวน 5 แปลง แบ่งเป็น อยู่ระหว่างดำเนินการขอให้เจ้าของที่ดินมอบที่ดินให้ จำนวน 3 แปลง และอยู่ระหว่างตรวจสอบพื้นที่ที่ต้องใช้ในการก่อสร้าง แจ้งเจ้าของที่ดินเพื่อแบ่งแยก และอยู่ระหว่างขอเข้าพื้นที่เพื่อดำเนินการก่อสร้าง จำนวน 2 แปลง ดังนั้นเพื่อให้สามารถดำเนินโครงการได้ต่อไปตามแผน ขอให้กรมทางหลวงชนบทประสานขอความร่วมมือจากจังหวัดในการผลักดันโครงการดังกล่าวด้วย และ 2) ให้กรมทางหลวงชนบทให้ความสำคัญในส่วนของพื้นผิวจราจรบนงานสะพานให้มีความราบเรียบเสมอกันด้วย

(17) ตรวจเยี่ยมพบปะประชาชนบริเวณถนนสาย ศก.5050 (ถนนไอติม) สาย  
ขุขันธ์-สำโรงพลัน อำเภอขุขันธ์ จังหวัดศรีสะเกษ **ข้อสั่งการ** ให้กรมทางหลวงชนบทจัดทำป้ายชื่อหมู่บ้านให้มีความชัดเจนยิ่งขึ้น

(18) ตรวจติดตามความก้าวหน้าและรับฟังบรรยายสรุปการดำเนินโครงการก่อสร้างทางหลวงหมายเลข 24 สาย อำเภอปราสาท – อำเภอขุขันธ์ – แยกทางหลวงหมายเลข 2085 ตอน อำเภอขุนหาญ แยกทางหลวงหมายเลข 2085 ระยะทาง 31.799 กม. และสายแยกบ้านจาน-อำเภอเดชอุดม ตอน 1 ระยะทาง 21.530 กม. **ข้อสั่งการ** 1) ให้กรมทางหลวงเร่งพัฒนาระบบคมนาคมขนส่งเพื่อเพิ่มประสิทธิภาพด้านการจราจรและอำนวยความสะดวกปลอดภัยในการเดินทางบนถนนสาย ทล.24 เพื่อเป็นเส้นทางโลจิสติกส์ของภาคตะวันออกเฉียงเหนือเชื่อมโยงการเดินทางขนส่งระหว่างประเทศ และ 2) ให้กรมทางหลวงตรวจสอบความเรียบของถนนระหว่างการก่อสร้าง โดยใช้ค่าดัชนีความเรียบขรุขระสากล หรือ international roughness index (IRI) ในการตรวจสอบ แม้ไม่ได้มีการกำหนดในสัญญา เพื่อให้ถนนได้มาตรฐานสากล และลดการเกิดอุบัติเหตุ

(19) ตรวจเยี่ยมการดำเนินงานท่าอากาศยานอุบลราชธานี **ข้อสั่งการ** 1) เนื่องจากปัจจุบัน ท่าอากาศยานอุบลราชธานี มีเส้นทางเข้าออกท่าอากาศยานเพียงเส้นทางเดียว ทำให้การเดินทางเข้าและออกจาก ท่าอากาศยานของประชาชนผู้ใช้บริการอาจไม่ได้รับความสะดวกเท่าที่ควร ซึ่งในเรื่องนี้ กรมทางหลวงชนบทมีแผนที่จะก่อสร้างทางเข้าออกท่าอากาศยานอุบลราชธานี อีกเส้นทางหนึ่ง ดังนั้น กรมท่าอากาศยาน ควรประสานงานกับกรมทางหลวงชนบท เพื่อเร่งรัดการพิจารณาดำเนินการก่อสร้างเส้นทางเข้าออกท่าอากาศยานอุบลราชธานีตามแผนที่กำหนดไว้ ให้สอดคล้องกับแผนการพัฒนาท่าอากาศยานเพื่อให้เกิดประโยชน์แก่การเดินทางของประชาชน 2) สำหรับแผนการพัฒนาท่าอากาศยานอุบลราชธานี ทั้ง 3 ระยะ ตามที่กรมท่าอากาศยานได้มีการรายงานนั้น ขอให้กรมท่าอากาศยานติดตามเร่งรัดการดำเนินการให้เป็นไปตามแผนที่กำหนดไว้ นอกจากนั้นในระหว่างการก่อสร้าง ขอให้กรม ท่าอากาศยานจัดทำป้ายสื่อสารประชาสัมพันธ์โดยใช้ข้อความที่ไม่เป็นทางการและเข้าใจได้ง่าย 3) ตามที่กรมท่าอากาศยานได้รายงานว่า ขณะนี้อยู่ระหว่างการประสานกับกรมการขนส่งทางบกเพื่อดำเนินการจัดเส้นทางรถโดยสารประจำทางจากท่าอากาศยานอุบลราชธานีเข้าสู่ตัวเมืองอุบลราชธานีนั้น ในเรื่องนี้เป็นความจำเป็นเร่งด่วน เพื่อเป็นการอำนวยความสะดวกและเป็นทางเลือกในการเดินทางของประชาชน จึงขอให้กรมท่าอากาศยานประสานงานกับกรมการขนส่งทางบกเพื่อเร่งรัดการดำเนินการในส่วนที่เกี่ยวข้องต่อไป 4) ตามที่กรมท่าอากาศยานอยู่ระหว่างการปรับปรุงพื้นที่ภายในอาคารผู้โดยสารนั้น โดยเมื่อมีการปรับปรุงแล้วเสร็จ จะมีการพิจารณาปรับย้ายร้านค้าและร้านอาหารต่างๆ ภายในพื้นที่ท่าอากาศยานใหม่ เพื่อจัดระเบียบให้สามารถใช้พื้นที่ได้อย่างมีประสิทธิภาพ เกิดประโยชน์ต่อผู้ใช้บริการมากที่สุดนั้น ขอให้กรมท่าอากาศยานพิจารณาจัดหมวดหมู่ของร้านค้าและร้านอาหารประเภทต่างๆ และจัดโซนพื้นที่ให้กลุ่มร้านค้าประเภทเดียวกันรวมอยู่ด้วยกัน เพื่อให้ผู้ใช้บริการสามารถที่จะเลือกใช้บริการหรือเลือกซื้อสินค้าได้โดยสะดวก และ 5) จากการลงพื้นที่พบว่า บริเวณหลังคาอาคารด้านหน้าอาคารผู้โดยสารท่าอากาศยานอุบลราชธานี จะเป็นการก่อสร้างโครงสร้างแบบเปลือย สามารถมองเห็นโครงสร้างซึ่งเป็นเหล็กได้อย่างชัดเจน ซึ่งพบว่า มีนกจำนวนมากเข้ามาอาศัยอยู่ในพื้นที่ใต้หลังคาในบริเวณโครงสร้างดังกล่าว กรมท่าอากาศยานควรพิจารณาแก้ไขปรับปรุงบริเวณดังกล่าว โดยการก่อสร้างฝ้าเพดานหรืออาจออกแบบเป็นรูปแบบอื่นโดยมีวัตถุประสงค์หลักเพื่อปิดโครงสร้างเหล็กบริเวณหลังคาอาคารและเพื่อให้เกิดความสวยงามกับบริเวณด้านหน้าอาคารผู้โดยสารต่อไปด้วย

(20) ตรวจเยี่ยมโครงการท่าเรือโขงเจียม จังหวัดอุบลราชธานี **ข้อสั่งการ** 1) ให้กรมเจ้าท่า พิจารณาออกแบบท่าเทียบเรือท่องเที่ยวในอำเภอโขงเจียมให้เหมาะสมกับสภาพพื้นที่ รวมทั้งจัดหา  
สิ่งอำนวยความสะดวกที่เหมาะสม และ 2) ให้กรมเจ้าท่ากำกับดูแลเรื่องความปลอดภัยในการให้บริการเรือโดยสารเพื่อการท่องเที่ยวในพื้นที่อำเภอโขงเจียมอย่างเข้มงวด เช่น การเข้มงวดในการสวมเสื้อชูชีพ เป็นต้น

(21) ตรวจเยี่ยมโครงการทางลาดเทียบเรือขนส่งสินค้าบ้านนาหินโหง่น ตำบล  
พระลาน อำเภอนาตาล จังหวัดอุบลราชธานี **ข้อสั่งการ** ให้กรมเจ้าท่าพิจารณาการสนับสนุนผู้ประกอบการทางลาดเทียบเรือขนส่งสินค้าบ้านนาหินโหง่น ในการอนุญาตต่อเติมทางลาดเทียบเรือ โดยให้พิจารณาดำเนินการให้ถูกต้องตามกฎหมายด้วย

**2.4 อื่นๆ**

(1) ประชุมติดตามการปฏิบัติงานด้านความมั่นคงของจังหวัดอุบลราชธานี   
กองทัพภาคที่ 2 และสำนักงานพัฒนาภาค 5 หน่วยบัญชาการทหารพัฒนา **ข้อสั่งการ** ให้ส่วนราชการ  
ที่เกี่ยวข้องนำแนวทางการดำเนินงานไปปฏิบัติงานให้เกิดผลเป็นรูปธรรม ดังนี้ 1) มุ่งสร้างการรับรู้ให้กับประชาชนเกิดความตระหนักรู้ เกิดความภาคภูมิใจในความเป็นชาติ และร่วมกันธำรงรักษาสถาบันหลักของชาติให้อยู่คู่สังคมไทยต่อไป รวมทั้งสร้างความรักความสามัคคีให้เกิดขึ้นกับคนในชาติอย่างแท้จริง 2) เตรียมความพร้อมของบุคลากร เครื่องมือกู้ภัย รวมทั้งบริหารจัดการแผนงาน และแผนเผชิญเหตุรองรับการแก้ไขปัญหา และบรรเทาสาธารณะภัย โดยให้บูรณาการความร่วมมือระหว่างหน่วยงานให้สามารถแก้ไขปัญหาความเดือดร้อนของประชาชนได้อย่างมีประสิทธิภาพ 3) บูรณาการความร่วมมือในการป้องกันปราบปรามผู้มีอิทธิพล การแพร่ระบาดของยาเสพติด การลักลอบเล่นการพนันผิดกฎหมาย และการก่ออาชญากรรมทุกรูปแบบ โดยเฉพาะกลุ่มมือปืนรับจ้าง อาวุธสงคราม และการใช้ความรุนแรง เพื่อให้ประชาชนในพื้นที่มีความปลอดภัยในชีวิตและทรัพย์สินอย่างแท้จริง 4) ให้ความสำคัญและร่วมมือกันแก้ไขปัญหาหนี้นอกระบบ โดยเฉพาะกับกลุ่มเกษตรกร โดยใช้กลไกของหน่วยงานรักษาความสงบเรียบร้อยภายในพื้นที่ทั้งฝ่ายทหาร ตำรวจ และส่วนราชการที่เกี่ยวข้อง ให้เห็นผลเป็นรูปธรรมโดยเร็ว 5) ให้จังหวัดอุบลราชธานี และตำรวจ ร่วมกันขับเคลื่อนกลไกที่มีอยู่ในทุกระดับ เพื่อลดการเกิดอุบัติเหตุบนท้องถนน โดยการบังคับใช้กฎหมายจราจรอย่างเข้มงวด และรณรงค์สร้างการมีส่วนร่วมปลูกฝังวินัยจราจรให้กับประชาชนอย่างต่อเนื่อง 6) บูรณาการแผนงานระหว่างหน่วยงาน เพื่อเพิ่มประสิทธิภาพในการป้องกัน ฟื้นฟู และอนุรักษ์ทรัพยากรป่าไม้ สัตว์ป่า โดยการบังคับใช้กฎหมายอย่างเคร่งครัดต่อผู้กระทำผิด และให้มีการตรวจสอบหากพบการกระทำความผิดของเจ้าหน้าที่ของรัฐในทุกระดับชั้นให้มีการลงโทษอย่างเด็ดขาด 7) เร่งแก้ไขปัญหาแรงงานต่างด้าวผิดกฎหมายทั้งระบบ การค้ามนุษย์ การบังคับใช้แรงงาน และการใช้แรงงานเด็ก โดยการบังคับใช้กฎหมายอย่างจริงจัง 8) ให้ทุกภาคส่วนให้ความร่วมมือในการปฏิบัติงานของศูนย์ดำรงธรรมจังหวัดตามนโยบายของรัฐบาล เพื่อขับเคลื่อนงานการบริการ และการแก้ไขปัญหาความเดือดร้อนของประชาชนในพื้นที่ให้หมดไปโดยเร็ว และ 9) ให้ทุกส่วนราชการกำกับดูแลการปฏิบัติหน้าที่ของข้าราชการให้เป็นไปด้วยความเรียบร้อย ไม่เป็นผู้แสวงประโยชน์จากการปฏิบัติหน้าที่ และจะต้องเป็นที่พึ่งของประชาชนในทุกโอกาส

(2) ตรวจการปฏิบัติราชการหน่วยทหาร ณ มณฑลทหารบกที่ 22 (ค่ายสรรพสิทธิประสงค์) อำเภอวารินชำราบ จังหวัดอุบลราชธานี **ข้อสั่งการ** ให้ผู้บัญชาการมณฑลทหารบกที่ 22 และกำลังพลทุกนายนำแนวทางการปฏิบัติงานไปดำเนินการให้เกิดผลเป็นรูปธรรม ดังนี้ 1) เสริมสร้างความพร้อมของหน่วย และกำลังพลให้พร้อมรองรับภารกิจการรักษาความสงบเรียบร้อยในพื้นที่ และการให้ความช่วยเหลือประชาชน โดยจะต้องสร้างความร่วมมือระหว่างส่วนราชการ ภาคเอกชน และภาคประชาสังคม ให้สามารถดำเนินงานร่วมกันได้อย่างมีประสิทธิภาพ 2) ให้ความสำคัญกับงานมวลชน โดยเสริมสร้างการมีส่วนร่วมของประชาชนในพื้นที่ เพื่อให้เป็นแนวร่วมในการพัฒนาความเจริญและรักษาความสงบเรียบร้อยภายในพื้นที่ได้อย่างแท้จริง 3) นำศักยภาพของหน่วยที่มีมาใช้เป็นเครื่องมือในการพัฒนาคุณภาพชีวิต ความเป็นอยู่ของประชาชนในพื้นที่ สร้างอาชีพ เพื่อเพิ่มรายได้ให้ประชาชนมีความเป็นอยู่ที่ดีขึ้นอย่างเป็นรูปธรรม 4) ร่วมกันสร้างการรับรู้ให้แก่ประชาชน เพื่อสร้างความเข้าใจในการดำเนินงานของรัฐบาลอย่างจริงจังและต่อเนื่อง 5) ติดตามสถานการณ์ความเคลื่อนไหว และข่าวสารที่เกี่ยวข้องกับการรักษาความสงบเรียบร้อยอย่างต่อเนื่อง เพื่อให้สามารถเตรียมการป้องกันและแก้ไขสถานการณ์ได้อย่างมีประสิทธิภาพและทันสถานการณ์ และ 6) กวดขัน และกำกับดูแลกำลังพลให้ปฏิบัติตนอยู่ในระเบียบวินัย รวมทั้งตั้งใจปฏิบัติหน้าที่ด้วยความเข้มแข็ง และสุภาพอ่อนน้อมกับประชาชน

(3) ตรวจเยี่ยมการปฏิบัติงานของข้าราชการตำรวจ สถานีตำรวจภูธรเมืองอุบลราชธานี และสถานีตำรวจภูธรวารินชำราบ จังหวัดอุบลราชธานี **ข้อสั่งการ** ให้ผู้บัญชาการตำรวจภูธรภาค ผู้บังคับการตำรวจภูธรจังหวัดอุบลราชธานี และกำลังพลตำรวจทุกนาย ดำเนินการตามแนวทางการที่มอบให้เห็นผลเป็นรูปธรรม ดังนี้ 1) จัดสถานที่ให้เหมาะสมสำหรับการให้บริการประชาชน และกำกับดูแลเจ้าหน้าที่ตำรวจที่ปฏิบัติหน้าที่ให้เป็นไปตามอำนาจหน้าที่ ทั้งในการให้คำแนะนำ และรับฟังปัญหาความเดือดร้อนของประชาชนด้วยความเป็นมิตร 2) กำกับดูแลการปฏิบัติงานของพนักงานสอบสวนให้ทำหน้าที่รับเรื่องคดีต่างๆ โดยจะต้องไม่มีการปฏิเสธในการรับทำคดีทุกกรณี และต้องส่งคดีให้ฝ่ายสืบสวนได้ติดตามผู้กระทำความผิด 3) เจ้าหน้าที่สายตรวจปฏิบัติการตรวจตราในพื้นที่ เพื่อเก็บรวบรวมข้อมูลไว้ใช้ในการวิเคราะห์สถานการณ์ สำหรับนำไปปรับแผนการตรวจพื้นที่ให้มีความเหมาะสม และสร้างเครือข่ายความร่วมมือกับภาคประชาชนในการแจ้งข้อมูลเบาะแสสำคัญ โดยเฉพาะการแพร่ระบาดของยาเสพติด

4) กวดขันและควบคุมสถานบริการในพื้นที่ เพื่อมิให้มีการกระทำผิดกฎหมายในทุกกรณี 5) ปรับสภาพแวดล้อมต่างๆ ให้มีความเหมาะสม เพื่อให้เกิดความปลอดภัยในชีวิตและทรัพย์สินของประชาชน รวมทั้งให้บูรณาการระบบกล้องโทรทัศน์วงจรปิดแบบรวมศูนย์ของทุกภาคส่วนให้การเฝ้าระวังในพื้นที่มีประสิทธิภาพมากขึ้น 6) จัดทำฐานข้อมูลของคนร้ายหรือบุคคลที่มีหมายจับให้มีความครบถ้วนและสมบูรณ์ เพื่อพร้อมสำหรับการใช้งาน 7) บังคับใช้กฎหมายจราจรอย่างเคร่งครัด ตลอดจนปลูกฝังวินัยจราจรให้กับผู้ใช้รถและใช้ถนนอย่างจริงจัง 8) เน้นย้ำกำลังพลในเรื่องความรักความสามัคคี เพื่อให้ทุกฝ่ายสามารถทำงานร่วมกันได้อย่างประสานสอดคล้องในทุกมิติและมีประสิทธิภาพ และกวดขันระเบียบวินัย ไม่เป็นผู้กระทำผิดเสียเอง 9) บริหารจัดการงานด้วยความยุติธรรม โปร่งใส โดยเฉพาะการใช้จ่ายงบประมาณที่ได้รับจัดสรรให้เป็นไปอย่างเหมาะสม และตามสิทธิของกำลังพลที่พึงจะได้รับ และ 10) ปฏิบัติงานโดยยึดถือประโยชน์ของประชาชนเป็นศูนย์กลาง ทุ่มเท เสียสละ เพื่อให้ประชาชนเกิดความเชื่อมั่นและศรัทธา รวมทั้งบำบัดทุกข์บำรุงสุขให้กับประชาชน เพื่อให้สังคมมีความสงบสุข

(4) ตรวจราชการการก่อสร้างสนามกีฬาจังหวัดอำนาจเจริญ ตำบลบุ่ง อำเภอเมืองอำนาจเจริญ จังหวัดอำนาจเจริญ **ข้อสั่งการ** ให้การกีฬาแห่งประเทศไทย 1) เร่งส่งมอบรายการก่อสร้างที่ดำเนินการแล้วเสร็จ เพื่อประโยชน์แก่ทางราชการและประชาชนในพื้นที่ 2) เร่งดำเนินการรายการก่อสร้างที่ต้องมีการปรับปรุงก่อนที่จะส่งมอบ และ 3) ดำเนินการปรับรายละเอียดในบันทึกข้อตกลงความร่วมมือระหว่างการกีฬาแห่งประเทศไทย และกรมทางหลวง ให้สามารถส่งมอบการก่อสร้างดังกล่าว เพื่อประโยชน์ทางราชการ และประชาชน

(5) ตรวจเยี่ยมการดำเนินงานของสำนักงานคณะกรรมการสุขภาพแห่งชาติ คณะกรรมการเขตสุขภาพเพื่อประชาชน (กขป.) เขตพื้นที่ 10 (จังหวัดอุบลราชธานี อำนาจเจริญ ยโสธร   
ศรีสะเกษ และมุกดาหาร) **ข้อสั่งการ** 1) ให้สำนักงานคณะกรรมการสุขภาพแห่งชาติเชื่อมโยงการทำงานกับสำนักงานพระพุทธศาสนาแห่งชาติ และสำนักงานกองทุนหมู่บ้านและชุมชนเมืองแห่งชาติ ในการพิจารณาจัดทำธรรมนูญสุขภาพ เพื่อยกระดับสุขภาวะของพระสงฆ์และประชาชนทั่วประเทศ โดยยึดหลักการ “บ้าน วัด โรงเรียน/ราชการ (บวร)” เป็นฐานดำเนินงาน และ 2) ให้สำนักงานคณะกรรมการสุขภาพแห่งชาติทำงานร่วมกับกองทุนหมู่บ้านและเครือข่ายภาคประชาชนในพื้นที่ เพื่อเพิ่มประสิทธิภาพการดำเนินงานให้มากขึ้นและครอบคลุมทุกพื้นที่ทั่วประเทศ

(6) ขับเคลื่อนการพัฒนาคุณภาพชีวิตระดับพื้นที่ คณะกรรมการพัฒนาคุณภาพชีวิตระดับพื้นที่ (พชอ.) ระดับเขตสุขภาพที่ 10 (จังหวัดอุบลราชธานี ศรีสะเกษ ยโสธร อำนาจเจริญ และมุกดาหาร) **ข้อสั่งการ** ให้กระทรวงสาธารณสุขประสานกับกระทรวงมหาดไทยดำเนินการขอสนับสนุนงบประมาณ เพื่อให้คณะกรรมการพัฒนาคุณภาพชีวิตระดับอำเภอ ใช้ขับเคลื่อนงานพัฒนาคุณภาพชีวิต อำเภอละ 50,000 บาท จำนวน 878 อำเภอ รวมงบประมาณทั้งสิ้น 43,900,000 บาท

(7) ติดตามการดำเนินงานขับเคลื่อนเศรษฐกิจฐานราก ภาคตะวันออกเฉียงเหนือ   
4 จังหวัด (ในพื้นที่รับผิดชอบของสำนักงานกองทุนหมู่บ้านและชุมชนเมืองแห่งชาติ หรือ สทบ. สาขา 8 ได้แก่ จังหวัดอุบลราชธานี อำนาจเจริญ ศรีสะเกษ และมุกดาหาร) **ข้อสั่งการ** 1) ให้บูรณาการการปฎิบัติงานของหน่วยงานภาคี เพื่อเพิ่มศักยภาพของสมาชิกกองทุนให้สามารถพึ่งพาตนเองได้อย่างยั่งยืน และเพิ่มศักยภาพให้กับประชาชนในพื้นที่ โดยมอบให้ สำนักงานกองทุนหมู่บ้านและชุมชนเมืองแห่งชาติ (สทบ.) เป็นแกนกลางในการรวบรวม ประสานงานความต้องการของสมาชิกและสนับสนุนภาคีจากเครือข่ายกองทุนหมู่บ้าน 2) ให้กองทุนหมู่บ้านและชุมชนเมืองดำเนินโครงการพัฒนาหมู่บ้านและชุมชนอย่างยั่งยืนโดยศาสตร์พระราชาตามแนวทางประชารัฐโดยเร็ว ให้สอดรับกับการขับเคลื่อนโครงการต่าง ๆ ในพื้นที่ตามนโยบายการพัฒนาเศรษฐกิจฐานรากของรัฐบาล โดยเน้นย้ำหลักการสำคัญ ได้แก่ (1) เกิดจากการทำประชาคมของสมาชิกในหมู่บ้านและชุมชน (2) ไม่ถูกครอบงำ ชี้นำ หรือบังคับในการทำโครงการ (3) มีความโปร่งใสในการดำเนินการและตรวจสอบได้ และ (4) ดำเนินการด้วยความสมานฉันท์สามัคคีไม่ให้เกิดข้อขัดแย้ง หากเกิดการร้องเรียนให้ศูนย์ปฏิบัติการระดับจังหวัด สทบ. ดำเนินการตรวจสอบและแก้ไขปัญหาโดยด่วน สำหรับการเสนอโครงการของกองทุนหมู่บ้านนั้นจะพิจารณาดำเนินการไปตามระเบียบฯ แต่เมื่อพิจารณาอนุมัติโครงการแล้วจะยังไม่โอนเงินเข้าบัญชีของกองทุนดังกล่าวจนกว่าการตรวจสอบข้อเท็จจริงจะได้ข้อยุติแล้ว ทั้งนี้ เพื่อให้การขับเคลื่อนการดำเนินงานของกองทุนฯ ดำเนินการต่อไปโดยไม่สะดุดหรือหยุด เนื่องจากอาจเกิดความเข้าใจที่คลาดเคลื่อนกัน หรืออาจเกิดจากความขัดแย้งหรือไม่ชอบพอกันเป็นส่วนตัว แต่ก็จะต้องโปร่งใส ตรวจสอบได้ และไม่มีการทุจริต เพื่อประโยชน์ของประชาชนเป็นสำคัญ และ 3) ให้มีการสื่อสารถ่ายทอดไปยังสมาชิกกองทุนในพื้นที่ ทั้งประเด็นสร้างการรับรู้เกี่ยวกับกิจกรรมตามภารกิจของหน่วยงานที่จะช่วยสนับสนุนการพัฒนาหมู่บ้านและชุมชน ความรู้ที่เป็นประโยชน์ต่อการพัฒนาศักยภาพและความเข้มแข็งให้กับพี่น้องประชาชนในพื้นที่ โดยเฉพาะการดำเนินการที่ต้องคำนึงถึงประโยชน์ของผู้บริโภคช่องทางการเข้าถึงการบริการของหน่วยงาน และการบูรณาการความร่วมมือระดับพื้นที่โดย สำนักงานกองทุนหมู่บ้านและชุมชนเมืองแห่งชาติ เป็นแกนกลางเพื่อสนับสนุนการดำเนินงานและการพัฒนาศักยภาพของกองทุนและพี่น้องประชาชนในระดับฐานราก เพื่อให้สามารถพึ่งพาตนเองได้อย่างยั่งยืน

(8) ตรวจเยี่ยมการดำเนินงานของสำนักงานพระพุทธศาสนาจังหวัดอุบลราชธานี และจังหวัดศรีสะเกษ **ข้อสั่งการ** 1) ให้สำนักงานพระพุทธศาสนาจังหวัดอุบลราชธานี และจังหวัดศรีสะเกษ ทำงานร่วมกับคณะสงฆ์อย่างใกล้ชิด และ 2) ให้สำนักงานพระพุทธศาสนาแห่งชาติ และสำนักงานพระพุทธศาสนาจังหวัด ทุกจังหวัดประสาน สนับสนุน และอำนวยความสะดวกแก่คณะสงฆ์อย่างใกล้ชิด เพื่อให้การดำเนินการต่างๆ ของคณะสงฆ์ร่วมกับภาครัฐ ภาคเอกชน และภาคประชาชน โดยยึดหลัก “บ้าน วัด โรงเรียน/ราชการ” (บวร) เกิดประสิทธิภาพยิ่งขึ้น

(9) ตรวจเยี่ยมศูนย์ดิจิทัลชุมชนวัดบูรพา ตำบลทุ่งแต้ อำเภอเมืองยโสธร จังหวัดยโสธร

**ข้อสั่งการ** มอบหมายให้ สำนักงานคณะกรรมการดิจิทัลเพื่อเศรษฐกิจและสังคมแห่งชาติ 1) ส่งเสริมให้เกิดการใช้ประโยชน์ของศูนย์ดิจิทัลสำหรับการเรียนรู้ การประกอบอาชีพ การสาธารณสุข การดูแลตัวเอง และการท่องเที่ยวเพิ่มเติมจากการค้าขายออนไลน์ด้วย และ 2) ส่งเสริมการดำเนินกิจกรรมเพื่อเสริมสร้างองค์ความรู้เกี่ยวกับการใช้ประโยชน์จากดิจิทัลและสนับสนุนให้มีการสร้างบุคลากรเพื่อให้สามารถใช้ศูนย์ดิจิทัลชุมชนได้อย่างต่อเนื่อง

(10) โครงการยุติธรรมสู่หมู่บ้าน นำบริการรัฐสู่ประชาชน ครั้งที่ 9/2561   
ณ พระธาตุก่องข้าวน้อย ตำบลตาดทอง อำเภอเมือง จังหวัดยโสธร **ข้อสั่งการ** ให้สำนักงานยุติธรรมจังหวัดพัฒนาศักยภาพศูนย์ยุติธรรมชุมชนให้เป็นศูนย์กลางในการให้บริการประชาชนด้านความยุติธรรมในเบื้องต้นเพื่อให้ประชาชนเข้าถึงการบริการงานยุติธรรมได้อย่างสะดวกและรวดเร็ว

(11) การติดตามการดำเนินงานด้านการจัดสวัสดิการของกระทรวงการพัฒนาสังคมและความมั่นคงของมนุษย์ (พม.) ในพื้นที่ให้แก่เด็ก เยาวชน คนพิการ ผู้สูงอายุ สตรีและครอบครัว คนไร้ที่พึ่ง เพื่อพัฒนาคุณภาพชีวิตของประชาชนในพื้นที่ภาคตะวันออกเฉียงเหนือตอนล่าง 2 **ข้อสั่งการ** 1) ให้กรมพัฒนาสังคมและสวัสดิการ ดำเนินการเรื่องการส่งเสริมให้ผู้ปฏิบัติงานด้านสังคมสงเคราะห์ที่ไม่ได้เป็นนักสังคมสงเคราะห์วิชาชีพ สามารถปฏิบัติงานได้เทียบเท่านักสังคมสงเคราะห์วิชาชีพ เพื่อแก้ไขการขาดแคลนนักสังคมสงเคราะห์ และสนับสนุนให้นักสังคมสงเคราะห์มีใบประกอบวิชาชีพ และมีค่าตอบแทนต่อไป 2) ให้หัวหน้าผู้ตรวจราชการกระทรวงการพัฒนาสังคมและความมั่นคงของมนุษย์ พิจารณาปรับปรุงระเบียบเงินสงเคราะห์ครอบครัวผู้มีรายได้น้อยและไร้ที่พึ่ง ที่บังคับใช้ในกรมต่าง ๆ ให้เป็นไปในทิศทางเดียวกัน เพื่อลดความซ้ำซ้อนในการปฏิบัติงาน 3) ให้กองเผยแพร่และประชาสัมพันธ์ สำนักงานปลัดกระทรวงการพัฒนาสังคมและความมั่นคงของมนุษย์ ประสานและรวบรวมข้อมูล/ภารกิจการดำเนินงานในพื้นที่จากส่วนภูมิภาค เพื่อเผยแพร่ประชาชนและผู้บริหารได้รับทราบ รวมทั้งการจัดทำรายงานประจำปี 4) ให้ศูนย์เทคโนโลยีสารสนเทศและการสื่อสาร และสำนักงานพัฒนาสังคมและความมั่นคงของมนุษย์จังหวัด (พมจ.) ร่วมกันใช้ประโยชน์จาก Social Map เพื่อตรวจสอบฐานข้อมูลผู้ได้รับบัตรสวัสดิการแห่งรัฐ ให้สอดคล้องกับข้อมูลผู้ได้รับบริการที่ประสบปัญหาที่แท้จริงในพื้นที่ เพื่อลดความซ้ำซ้อน และขยายผลการสำรวจข้อมูลกลุ่มเป้าหมายที่ยังไม่เข้าถึงสวัสดิการแห่งรัฐ เช่น ผู้สูงอายุหรือผู้พิการที่ติดเตียง และผู้ที่อยู่ห่างไกล เพื่อหาแนวทางให้ได้รับสวัสดิการในลำดับต่อไป และ 5) ให้กองมาตรฐานการพัฒนาสังคมและความมั่นคงของมนุษย์ และสำนักงานส่งเสริมและสนับสนุนวิชาการ นำข้อมูลของ Social Map มาวิเคราะห์สิ่งแวดล้อมและทรัพยากรบุคลากร เพื่อกำหนดเป็นโครงการที่จะพัฒนาเป็นต้นแบบ (Social lap) ต่อไป

(12) โครงการปล่อยละอง - ละมั่ง (Cervus eldi) คืนสู่ธรรมชาติ เนื่องในวันเฉลิม พระชนมพรรษาสมเด็จพระเจ้าอยู่หัว 66 พรรษา 28 กรกฎาคม 2561 ป่าทุ่งกบาลกระไบ เขตรักษาพันธุ์สัตว์ป่าพนมดงรัก จังหวัดศรีสะเกษ ข้อสั่งการ ให้กรมอุทยานแห่งชาติ สัตว์ป่า และพันธุ์พืช แจ้งหัวหน้า  
เขตรักษาพันธุ์สัตว์ป่าและเขตห้ามล่าสัตว์ป่า สร้างความเข้าใจและการมีส่วนร่วมของภาคประชาชนในพื้นที่เพื่อช่วยการดูแลและปกป้องสัตว์ป่า

(13) ร่วมคิด ร่วมร่าง ร่วมสร้าง กติกาป่าชุมชน ในการประชุมเชิงปฏิบัติการสร้างความรู้ความเข้าใจ เรื่องป่าชุมชนและกฎหมายที่เกี่ยวข้อง ณ โรงแรมเนวาด้า คอนเวนชั่น โฮเทล จังหวัดอุบลราชธานี **ข้อสั่งการ** ให้คณะกรรมการป่าชุมชนที่ประสบผลสำเร็จนำแนวทางในการบริหารจัดการป่าชุมชนไปคิดต่อยอดขยายผลเพื่อความสมบูรณ์ของการบริหารจัดการป่าชุมชน

(14) ประชุมหัวหน้าส่วนราชการกระทรวงทรัพยากรธรรมชาติและสิ่งแวดล้อม ในพื้นที่กลุ่มจังหวัดภาคตะวันออกเฉียงเหนือตอนล่าง 2 (จังหวัดอุบลราชธานี ยโสธร ศรีสะเกษ และอำนาจเจริญ) ณ โรงแรมเนวาด้า คอนเวนชั่น โฮเทล จังหวัดอุบลราชธานี **ข้อสั่งการ** 1) ให้ปลัดกระทรวงทรัพยากรธรรมชาติและสิ่งแวดล้อมพิจารณามาตรการในการบังคับใช้กฎหมาย รวมทั้งแนวทางการเก็บเงินเข้ากองทุนเพื่อนำไปบริหารจัดการด้านสิ่งแวดล้อมต่อไป และ 2) ให้สำนักงานทรัพยากรธรรมชาติและสิ่งแวดล้อม และสำนักงานสิ่งแวดล้อมภาค รับผิดชอบการดำเนินการลดการใช้ถุงพลาสติกและโฟมของตลาดสดในพื้นที่รับผิดชอบ และดำเนินการร่วมกับกรมส่งเสริมคุณภาพสิ่งแวดล้อมในการประชาสัมพันธ์ รวมทั้งให้มีการกำหนดตัวชี้วัด และจัดทำ Baseline data เพื่อให้สามารถรายงานผลการดำเนินงานได้อย่างชัดเจน และ 3) ให้ทุกหน่วยงานของกระทรวงทรัพยากรธรรมชาติและสิ่งแวดล้อมพัฒนาบุคลากรให้สามารถดำเนินการตามภารกิจของกระทรวงได้อย่างมีประสิทธิภาพเพื่อพัฒนาไปสู่อนาคต

(15) ตรวจเยี่ยมโครงการระบบสูบน้ำพลังงานแสงอาทิตย์สู้ภัยแล้ง (ระบบเกษตร) หมู่ที่ 1 ตำบลหนองห้าง อำเภออุทุมพรพิสัย จังหวัดศรีสะเกษ **ข้อสั่งการ** ให้สำนักงานพลังงานจังหวัด สำนักงานบริหารกองทุนเพื่อส่งเสริมการอนุรักษ์พลังงาน และหน่วยงานที่เกี่ยวข้องที่อยู่ภายใต้กระทรวงพลังงาน ดำเนินการช่วยเหลือและสนับสนุนชุมชนที่มีความประสงค์ขอรับการสนับสนุนติดตั้งระบบสูบน้ำพลังงานแสงอาทิตย์เพื่อการเกษตร ตามหลักเกณฑ์ที่ได้ประกาศโดยสำนักงานกองทุนเพื่อส่งเสริมการอนุรักษ์พลังงาน ให้กลุ่มเกษตรกรต้องรวมตัวกัน เกิน 7 ครัวเรือน ในพื้นที่ไม่ต่ำกว่า 15 ไร่ และมีบ่อน้ำบาดาล

(16) โครงการวิจัยระบบผลิตไฟฟ้าเซลล์แสงอาทิตย์แบบทุ่นลอยน้ำขนาด 250 กิโลวัตต์ เขื่อนสิรินธร ตำบลนิคมลำโดมน้อย อำเภอสิรินธร จังหวัดอุบลราชธานี **ข้อสั่งการ** ให้การไฟฟ้าฝ่ายผลิตแห่งประเทศไทย (กฟผ.) 1) ศึกษาศักยภาพ เป้าหมาย และแผนการดำเนินโครงการ Solar ทุ่นลอยน้ำ รวมถึงข้อกฎหมายที่เกี่ยวข้อง นำเสนอความเป็นไปได้และความพร้อมสำหรับการกำหนดนโยบายพลังงานในอนาคต 2) พิจารณาผู้ประกอบการในประเทศเป็นหลัก หากผู้ประกอบการไทยยังไม่มีความพร้อม ขอให้ กฟผ.กำหนดการใช้ Local Content ในโครงการ Solar ทุ่นลอยน้ำ

(17) โครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ “เพื่อสร้างงาน สร้างอาชีพ เพิ่มรายได้และความมั่นคงในชีวิต” โครงการศูนย์ฝึกอบรมเทคโนโลยีชั้นสูงรองรับอุตสาหกรรมแห่งอนาคต และประชุมมอบนโยบายหัวหน้าส่วนราชการสังกัดกระทรวงแรงงานในพื้นที่ **ข้อสั่งการ** 1) ให้ทุกหน่วยงานในสังกัดกระทรวงแรงงานบูรณาการการดำเนินงานร่วมกันทั้งหน่วยงานภายในและภายนอกในรูปแบบประชารัฐ เพื่อให้การดำเนินการของโครงการฯ สามารถบรรลุตามวัตถุประสงค์ และเป้าหมายที่กำหนดไว้ได้ทันตามระยะเวลาที่กำหนด มีประสิทธิภาพ โปร่งใส และตรวจสอบได้ และ 2) ให้กระทรวงแรงงานติดตามผลการดำเนินการโครงการฯ โดยผู้มีรายได้น้อยที่ลงทะเบียนสวัสดิการแห่งรัฐที่เข้าร่วมโครงการของกระทรวงแรงงาน ต้องมีอาชีพ มีงานทำ มีทักษะฝีมือ มีรายได้เพิ่มขึ้น ตลอดจนมีหลักประกันทางสังคมและความมั่นคงในชีวิตไม่น้อยกว่าร้อยละ 65

(18) ตรวจเยี่ยมศูนย์เรียนรวมโรงเรียนบ้านยางน้อย (พรหมพิทยา) อำเภอเขื่องใน จังหวัดอุบลราชธานี **ข้อสั่งการ** 1) ให้สำนักงานคณะกรรมการการศึกษาขั้นพื้นฐานดำเนินการแก้ไขปัญหาต่างๆ ให้มีความชัดเจน เป็นรูปธรรม ภายใน 1 เดือน โดยให้ทบทวนด้านการจัดการงบประมาณ รวมทั้ง จัดการประชุมติดตามความก้าวหน้าผลการดำเนินงานภายในเดือนสิงหาคม เพื่อกระทรวงศึกษาธิการจะได้ดำเนินการสนับสนุนโรงเรียนต่อไป 2) ให้สำนักงานส่งเสริมการศึกษานอกระบบและการศึกษาตามอัธยาศัยประสาน และสนับสนุนสื่อ อุปกรณ์ นวัตกรรม รวมทั้ง การนำระบบ DLTV/DLIT มาช่วยในการจัดการเรียนการสอนเพื่อทดแทนบุคลากรที่ไม่เพียงพอ 3) ให้สำนักงานคณะกรรมการการอาชีวศึกษาประสานงานในการจัดการเรียนการสอนด้านทักษะอาชีพให้กับนักเรียนและนักศึกษาในพื้นที่ เพื่อเตรียมคนเข้าสู่ตลาดแรงงาน 4) ให้สำนักงานคณะกรรมการการอุดมศึกษาประสานกับมหาวิทยาลัยในพื้นที่ เป็นพี่เลี้ยงให้กับโรงเรียน เพื่อช่วยพัฒนาการจัดการเรียนการสอน อบรมเพื่อเพิ่มศักยภาพครู รวมทั้งให้ความรู้ด้านสเต็มศึกษา และพัฒนาศักยภาพด้านภาษาอังกฤษของนักเรียน 5) ให้สำนักงานคณะกรรมการข้าราชการครูและบุคลากรทางการศึกษาเสนอขออนุมัติกรอบอัตรากำลังให้เป็นไปตามความต้องการของโรงเรียน รวมทั้งพิจารณาเพิ่มค่าตอบแทนให้กับครูที่มีภารกิจเพิ่ม และให้สิทธิ์ลูกจ้าง และพนักงานราชการสามารถสอบเพื่อบรรจุได้ 6) ให้สำนักงานคณะกรรมการส่งเสริมการศึกษาเอกชนประสานโรงเรียนนอกระบบที่เชี่ยวชาญเฉพาะด้าน จัดการเรียนการสอนด้านวิชาชีพให้กับนักเรียน และ 7) ให้ผู้อำนวยการโรงเรียนบ้านยางน้อยรับข้อเสนอแนะของผู้บริหารกระทรวงศึกษาธิการไปพิจารณาดำเนินการ รวมทั้งให้ผู้อำนวยการเขต ศึกษาธิการจังหวัด และ  
ผู้ที่เกี่ยวข้องเป็นผู้ช่วยดำเนินการ

(19) ติดตามการดำเนินงานศูนย์ประสานงานการผลิตและพัฒนากำลังคนอาชีวศึกษา และเปิดศูนย์ประสานงานการผลิตและพัฒนากำลังคนอาชีวศึกษา ภาคตะวันออกเฉียงเหนือ จังหวัดอุบลราชธานี **ข้อสั่งการ** ให้สำนักงานคณะกรรมการการอาชีวศึกษา ดำเนินการ ดังนี้ 1) จัดการประชุมเพื่อชี้แจงผลการดำเนินการ ความพร้อมและความก้าวหน้าของศูนย์ประสานงานผลิตและพัฒนากำลังคนอาชีวศึกษาทั้ง 6 ศูนย์ ได้แก่ ภาคเหนือ (วิทยาลัยพณิชยการบึงพระพิษณุโลก) ภาคตะวันออกเฉียงเหนือ (วิทยาลัยเทคนิคร้อยเอ็ด) ภาคกลาง (วิทยาลัยเทคนิคสมุทรปราการ) ภาคตะวันออก (วิทยาลัยเทคนิคบางแสน) ภาคใต้ (วิทยาลัยเทคนิคสุราษฎร์ธานี) จังหวัดชายแดนภาคใต้ (วิทยาลัยกาญจนาภิเษกปัตตานี) ในวันที่ 9 สิงหาคม 2561 เพื่อเตรียมเสนอต่อที่ประชุมคณะรัฐมนตรี และ 2) เสนอแผนการพัฒนาสถานศึกษาที่มีผลการประเมินคุณภาพการศึกษาในระดับต้องปรับปรุง ภายในเดือนสิงหาคม โดยแบ่งเป็น 2 แผน ได้แก่ (1) การปรับจากระดับต้องปรับปรุงเป็นพอใช้ และ (2) การปรับจากระดับต้องปรับปรุงเป็นดี และนำเสนอเป็นเอกสารในประเด็นที่ต้องการปรับปรุง ระยะเวลาในการดำเนินการและงบประมาณ ทั้งนี้ หากแผนการพัฒนาดังกล่าวเกินขีดความสามารถของสำนักงานคณะกรรมการการอาชีวศึกษาและกระทรวงศึกษาธิการ ให้ขอรับการสนับสนุนจากคณะรัฐมนตรี ต่อไป

(20) ตรวจเยี่ยมมหาวิทยาลัยอุบลราชธานี ตำบลเมืองศรีไค อำเภอวารินชำราบ จังหวัดอุบลราชธานี **ข้อสั่งการ** 1) ให้สำนักงานคณะกรรมการการอุดมศึกษาทบทวนปรับหลักสูตรระดับ อุดมศึกษาที่เชื่อมโยงกับภาคอุตสาหกรรม และตอบสนองความต้องการของผู้ประกอบการเพิ่มมากขึ้น   
2) ให้มหาวิทยาลัยอุบลราชธานีพัฒนาระบบ Online Application ให้เป็นเครื่องมือในการเสริมสร้างความรู้ ทักษะ และสมรรถนะ ตอบโจทย์ภาคอุตสาหกรรม 10 อุตสาหกรรมหลักของประเทศ ซึ่งเป็นการพัฒนาระบบจัดการบริการศึกษาหลักสูตรประกาศนียบัตร (Non-degree) 3) ให้มหาวิทยาลัยอุบลราชธานีมุ่งตอบโจทย์พื้นที่ในการสร้างนวัตกรรม งานวิจัยและพัฒนา และสร้างผู้เรียนให้มีคุณภาพ ครอบคลุมจังหวัดในภาคตะวันออกเฉียงเหนือและประเทศเพื่อนบ้านลุ่มแม่น้ำโขง รวมทั้งยกระดับการศึกษาที่เป็นเลิศ และแข่งขันได้กับนานาประเทศ

(21) ตรวจเยี่ยมมหาวิทยาลัยราชภัฏศรีสะเกษ ตำบลโพธิ์ อำเภอเมือง จังหวัด  
ศรีสะเกษ **ข้อสั่งการ** 1) ให้มหาวิทยาลัยราชภัฎศรีสะเกษ ทบทวนภารกิจ ค้นหาจุดเด่นและจุดแข็งของตนเอง เพื่อพัฒนาหลักสูตรได้ตามความถนัด (ซึ่งจุดแข็ง คือคณะครุศาสตร์และคณะศึกษาศาสตร์) 2) ให้มหาวิทยาลัยราชภัฎศรีสะเกษ ปรับตัวเป็นแหล่งเรียนรู้ ตอบสนองความต้องการของตลาดแรงงาน และตอบโจทย์ภาคอุตสาหกรรม และ

3) ให้มหาวิทยาลัยราชภัฎศรีสะเกษ พัฒนาหลักสูตรบัณฑิตพันธุ์ใหม่ โดยให้นักศึกษาเข้าไปเรียนรู้ในสถานประกอบการ เน้น Work Integrated Learning และพัฒนาทักษะด้านดิจิทัลให้กับผู้เรียนไปพร้อมกัน โดยอยู่ในความดูแลของอาจารย์อย่างใกล้ชิด รวมทั้งให้อาจารย์และผู้เรียนได้แลกเปลี่ยนเรียนรู้ร่วมกัน

**8. เรื่อง แนวทางการพัฒนาการท่องเที่ยวในพื้นที่กลุ่มจังหวัดภาคตะวันออกเฉียงเหนือตอนล่าง 2**

คณะรัฐมนตรีมีมติรับทราบแนวทางการพัฒนาการท่องเที่ยวในพื้นที่กลุ่มจังหวัดภาค

ตะวันออกเฉียงเหนือตอนล่าง 2 ตามที่กระทรวงการท่องเที่ยวและกีฬา (กก.) เสนอ ดังนี้

**สาระสำคัญของเรื่อง**

**1.** **การท่องเที่ยวในกลุ่มจังหวัดภาคตะวันออกเฉียงเหนือตอนล่าง 2 เกือบทั้งหมดเป็นนักท่องเที่ยวชาวไทย สร้างรายได้เพียงร้อยละ 0.4 ของรายได้ทั้งประเทศ เนื่องจากมีการพักค้างคืนน้อย** มีวันพักเฉลี่ย และค่าใช้จ่ายต่อคนต่อวันต่ำกว่าค่าเฉลี่ยของประเทศ และนักท่องเที่ยวส่วนใหญ่กระจุกตัวอยู่ที่จังหวัดอุบลราชธานี ปี 2560 การท่องเที่ยวของประเทศไทยมีการเติบโตอย่างต่อเนื่อง นักท่องเที่ยวชาวต่างชาติเดินทางเข้ามาท่องเที่ยวเพิ่มขึ้นจาก ปี 2559 ร้อยละ 8.77 เป็นจำนวน 35.4 ล้านคน ก่อให้เกิดรายได้ 1.82 ล้านล้านบาท เพิ่มขึ้นร้อยละ 11.66 ในขณะที่นักท่องเที่ยวชาวไทยเดินทางท่องเที่ยวภายในประเทศมีอัตราการเดินทางท่องเที่ยวเพิ่มขึ้น ประมาณร้อยละ 3.14 มีจำนวนทั้งสิ้น 152 ล้านคน-ครั้ง สร้างรายได้จากการท่องเที่ยว 0.93 ล้านล้านบาท เพิ่มขึ้นร้อยละ 5 ทำให้เกิดรายได้จากการท่องเที่ยวรวมกว่า 2.75 ล้านล้านบาท เพิ่มขึ้นจากปี 2559 ร้อยละ 9.47 ทั้งนี้พื้นที่กลุ่มจังหวัดภาคตะวันออกเฉียงเหนือตอนล่าง 2 ซึ่งประกอบด้วย จังหวัดอุบลราชธานี ยโสธร ศรีสะเกษ และอำนาจเจริญ ในปี 2560 มีนักท่องเที่ยว (ชาวไทยและชาวต่างชาติ) มาเยือนเป็นจำนวน 5.5 ล้านคน เพิ่มขึ้นประมาณร้อยละ 10ก่อให้เกิดรายได้ 10,540 ล้านบาท จัดเป็นสัดส่วนร้อยละ 0.4 ของรายได้ทั้งประเทศโดยส่วนใหญ่เป็นนักท่องเที่ยวชาวไทย (สัดส่วนร้อยละ 96.5) จำแนกเป็นท่องเที่ยวแบบพักค้าง (สัดส่วนร้อยละ50.3) และไม่พักค้าง (สัดส่วนร้อยละ 49.7) มีสัดส่วนใกล้เคียงกัน โดยมีค่าใช้จ่ายเฉลี่ยต่อหัวประมาณ 1,908.65 บาท/คน/วัน ซึ่งต่ำกว่าค่าเฉลี่ยของประเทศ และนักท่องเที่ยวส่วนใหญ่กระจุกตัวอยู่ในจังหวัดอุบลราชธานีมากที่สุด (สัดส่วนร้อยละ 56) รองลงมา ได้แก่ จังหวัดศรีสะเกษ ยโสธร และอำนาจเจริญ ตามลำดับ

**2.** **กลุ่มจังหวัดภาคตะวันออกเฉียงเหนือตอนล่าง 2 มีศักยภาพด้านการท่องเที่ยว  
ที่โดดเด่นในหลายด้าน** ได้แก่ (1) ทรัพยากรทางธรรมชาติที่มีความโดดเด่นและสมบูรณ์ เช่น   
สวนพฤกษศาสตร์ภาคตะวันออกเฉียงเหนือ (ดงฟ้าห่วน) จุดบรรจบของแม่น้ำโขง ชี และมูล สถานที่ท่องเที่ยวสามพันโบก และอุทยานแห่งชาติผาแต้ม (2) ผลิตผลทางการเกษตรที่มีชื่อเสียง เช่น ข้าวหอมมะลิ หอม กระเทียม ยางพารา ผลไม้ และสินค้าเกษตรแปรรูปอื่นๆ (3) แหล่งท่องเที่ยวเชิงประวัติศาสตร์และวัฒนธรรม เช่น ศาสนสถานและปราสาทของขอมโบราณ วัดสำคัญ วัฒนธรรม ประเพณีพื้นบ้าน วิถีชุมชน และอาหารถิ่นที่ตั้งบนฐานต้นทุนทางสังคมอันเป็นเอกลักษณ์เฉพาะพื้นที่ (4) พื้นที่การค้าชายแดนที่สำคัญเชื่อมโยง  
กับประเทศลาว และกัมพูชา และ (5) เมืองที่มีศักยภาพทางด้านการกีฬา

/4.3 ชุมชน...

**3.** **ชุมชนในกลุ่มจังหวัด มีศักยภาพและมีความโดดเด่นของอัตลักษณ์และวิถีชีวิต   
ซึ่งสามารถพัฒนาเป็นแหล่งท่องเที่ยวโดยชุมชนใน “จังหวัดราชธานีเจริญศรีโสธร” ได้** เช่น

3.1 ชุมชนบ้านชีทวน จังหวัดอุบลราชธานี เป็นหมู่บ้านท่องเที่ยวทางวัฒนธรรม   
การแต่งกายของคนบ้านชีทวนจะแต่งกายแบบชาวอีสานโบราณ โดยเฉพาะวันพระ ชาวบ้านจะนุ่งขาวห่มขาวมาทำบุญตักบาตรข้าวเหนียว ซึ่งเดินข้ามขัวน้อย (สะพานน้อย) เชื่อมต่อระหว่างชุมชนบ้านหนองแคนกับบ้านชีทวน ภายในชุมชนยังมีธรรมมาสสิงห์เทินบุษบก ที่วัดศรีนวลแสงสว่างอารมณ์ สร้างประมาณ ปี พ.ศ. 2468-2470   
เป็นงานศิลปกรรมผสมผสานความคิดแบบไทยและญวน หรือที่ชาวบ้านเรียกว่า “แกวเวียง” ซึ่งมีอยู่ที่เดียว  
ในประเทศไทย

3.2 ชุมชนบ้านฟ้าหยาด จังหวัดยโสธร เป็นชุมชนท่องเที่ยวทางวัฒนธรรม ในช่วงวันมาฆบูชาของทุกปี มีการจัดงานประเพณีแห่มาลัยข้าวตอก ซึ่งชุมชนจะมีกิจกรรมร้อยข้าวตอก โดยให้ผู้เข้าร่วมมีส่วนร่วมและยังมีอาหารท้องถิ่นให้บริการอีกด้วย

3.3 ชุมชนบ้านนาหมอม้า จังหวัดอำนาจเจริญ เป็นชุมชนที่รังสรรค์ด้านหัตถกรรม โดยเฉพาะอย่างยิ่งการทอเสื่อกก นอกจากนั้น ในชุมชนยังมีศูนย์การเรียนรู้เพื่อสืบทอดภูมิปัญญาท้องถิ่นสู่คนรุ่นหลัง และยังมีการฝึกการรับผิดชอบร่วมกันในด้านการอนุรักษ์ทรัพยากรธรรมชาติและสิ่งแวดล้อม ตลอดจนการสร้างความสามัคคี มีอาหารท้องถิ่นที่น่าสนใจ เช่น ก้อยเห็ด ต้มไก่บ้านอีสาน และก้อยไข่มดแดง เป็นต้น

3.4 ชุมชนชาติพันธุ์ต่างๆ ในจังหวัดศรีสะเกษ เช่น ลาว กูยหรือกวย และเขมร เป็นต้น   
เป็นแหล่งท่องเที่ยวเชิงเกษตร โดยปลูกผลไม้เศรษฐกิจที่สำคัญ เช่น ทุเรียน เงาะ เป็นต้น และจังหวัดศรีสะเกษ  
ยังมีศักยภาพในด้านการกีฬา โดยเสนอจังหวัดเป็นเมืองกีฬาของประเทศ

**4.** **พื้นที่ของกลุ่มจังหวัดภาคตะวันออกเฉียงเหนือตอนล่าง 2 ตั้งอยู่บนเส้นทางเชื่อมโยงทางการค้าการลงทุนกับประเทศเพื่อนบ้านและประเทศในภูมิภาคอินโดจีน** ซึ่งมีสภาวะเศรษฐกิจเติบโตอย่างรวดเร็ว โดยมีจุดผ่านแดนถาวรและจุดผ่อนปรนรวม 9 แห่ง มีเส้นทางคมนาคมทางถนนเชื่อมต่อกันระหว่างจังหวัดและภายในกลุ่มจังหวัด ทั้งที่เป็น 4 ช่องจราจร และ 2 ช่องจราจร มีทางรถไฟจากกรุงเทพมหานครสุดปลายทางที่อำเภอ วารินชำราบ และมีสนามบินพาณิชย์ 1 แห่ง ได้แก่ ท่าอากาศยานนานาชาติอุบลราชธานี ซึ่งเป็นศูนย์กลางการบินของกลุ่มจังหวัด สามารถรองรับผู้โดยสารจาก 4 จังหวัด และกลุ่มประเทศ CLMV ซึ่งถือเป็นปัจจัยที่สนับสนุนให้การท่องเที่ยวในพื้นที่ดังกล่าว มีโอกาสสามารถขยายตัวได้อย่างต่อเนื่อง นอกจากนั้น ปัจจุบันรัฐบาลได้กำหนดแผนพัฒนาระบบคมนาคมโครงสร้างพื้นฐาน ทั้งทางอากาศ ทางบก และทางราง ในพื้นที่เรียบร้อยแล้ว ซึ่งจะเป็นโอกาสอันดีที่จะสนับสนุนการเข้าถึงพื้นที่กลุ่มจังหวัดภาคตะวันออกเฉียงเหนือตอนล่าง 2 ทั้ง 4 จังหวัดได้อย่างมีประสิทธิภาพมากยิ่งขึ้น

**5.** **โครงสร้างพื้นฐานและสิ่งอำนวยความสะดวกในการเดินทางของนักท่องเที่ยว  
เป็นปัญหาและอุปสรรคในการพัฒนาการท่องเที่ยว** ที่สำคัญ ได้แก่ (1) ความสะดวกในการท่องเที่ยวเชื่อมโยงกับประเทศเพื่อนบ้าน ได้แก่ ข้อจำกัดของการใช้บัตรผ่านแดนชั่วคราว (border pass) และข้อจำกัดของการเข้าประเทศไทยซ้ำ (Re-entry) ของนักท่องเที่ยวนอกอาเซียน (Non-ASEAN Nationality) (2) การพัฒนาแหล่งท่องเที่ยวและความพร้อมของโครงสร้างพื้นฐานในการรองรับนักท่องเที่ยว ได้แก่ ข้อจำกัดทางกายภาพของสถานที่ท่องเที่ยวที่ไม่รองรับนักท่องเที่ยวทุกกลุ่มและช่วงวัย (3) ความสะดวกในการเชื่อมโยงระหว่างแหล่งท่องเที่ยวภายในกลุ่มจังหวัดและนอกพื้นที่กลุ่มจังหวัด (4) มาตรฐานและศักยภาพของบุคลากรในอุตสาหกรรมท่องเที่ยว เพื่อรองรับนักท่องเที่ยวจากประเทศเพื่อนบ้าน และ (6) การประชาสัมพันธ์เพื่อส่งเสริมการรับรู้ของนักท่องเที่ยวในตลาดต่างประเทศ เป็นต้น นอกจากนั้น การพัฒนาการท่องเที่ยวของอุตสาหกรรมท่องเที่ยวของประเทศลาว และกัมพูชา ก็เป็นสิ่งที่ควรระวัง และควรมีการจัดทำแผนพัฒนาการท่องเที่ยวที่คำนึงถึงปัจจัยภายนอกดังกล่าวด้วย

/4.6 ปัจจุบัน...

6. ปัจจุบันกระทรวงการท่องเที่ยวและกีฬา ในฐานะเลขานุการคณะกรรมการนโยบาย  
การท่องเที่ยวแห่งชาติ ได้ร่วมกับจังหวัดในเขตพัฒนาการท่องเที่ยวอารายธรรมอีสานใต้ ประกอบด้วย จังหวัดนครราชสีมา บุรีรัมย์ สุรินทร์ ศรีสะเกษ และอุบลราชธานี จัดทำและขับเคลื่อนแผนปฏิบัติการพัฒนาการท่องเที่ยวภายในเขตพัฒนาการท่องเที่ยวฯ พ.ศ. 2559-2563 สู่การปฏิบัติ โดยแผนปฏิบัติการดังกล่าว มีวิสัยทัศน์ คือ “การท่องเที่ยวแห่งวิถีชีวิตอีสานใต้ร่วมสมัย เชื่อมโยงลาว กัมพูชาและเวียดนาม” เพื่อพัฒนาการท่องเที่ยวเมืองหลักและเมืองรองในเขตพัฒนาการท่องเที่ยวฯ รวมถึงการเชื่อมโยงการท่องเที่ยวจากจังหวัดในเขตพัฒนา  
การท่องเที่ยวฯ กับประเทศใกล้เคียง ได้แก่ ลาว กัมพูชา และเวียดนาม บนฐานวัฒนธรรมที่เป็นเอกลักษณ์และมุ่งเน้นการสะท้อนให้เห็นถึงวิถีชีวิตของชุมชน และกิจกรรมการท่องเที่ยวแบบร่วมสมัยบนฐานทรัพยากรที่มีเรื่องราว

7. ข้อเสนอแนวทางการพัฒนาการท่องเที่ยว

7.1 เป้าหมายการพัฒนา “การท่องเที่ยวแห่งวิถีชีวิตอีสานใต้ เมืองกีฬาสร้างสรรค์ เชื่อมโยงสู่ประเทศเพื่อนบ้าน ภายใต้กรอบความร่วมมือ GMS” โดยกำหนดตำแหน่งเชิงยุทธศาสตร์ของแต่ละจังหวัดไว้ ดังนี้

(1) จังหวัดอุบลราชธานี : เมืองศูนย์กลางการท่องเที่ยวเชื่อมโยงกลุ่มประเทศ GMS และแหล่งท่องเที่ยวเชิงพุทธศาสนา

(2) จังหวัดศรีสะเกษ : เมืองท่องเที่ยวเชิงกีฬา

(3) จังหวัดยโสธร : เมืองท่องเที่ยวเชิงวัฒนธรรมและประเพณี

(4) จังหวัดอำนาจเจริญ : เมืองท่องเที่ยวเชิงศาสนา

7.2 แนวทางการพัฒนา

(1) พัฒนาและยกระดับคุณภาพแหล่งท่องเที่ยว สินค้า และบริการ ด้านการท่องเที่ยวให้เกิดความสมดุลและยั่งยืน บนอัตลักษณ์ และความโดดเด่นของกลุ่มจังหวัด เช่น การพัฒนาแหล่งท่องเที่ยวบนฐานเรื่องราวโขง-ชี-มูล และการพัฒนาแหล่งท่องเที่ยวตามเส้นทางท่องเที่ยวที่มีศักยภาพ ได้แก่ เส้นทางท่องเที่ยวริมโขง เส้นทางท่องเที่ยวเชิงธรรมะตามรอยบูรพาจารย์ และเส้นทางท่องเที่ยวเชิงเกษตร เป็นต้น พร้อมกันนี้ ควรเร่งรัดสนับสนุนและส่งเสริมการท่องเที่ยวโดยชุมชน ผ่านการประกาศเขตมัคคุเทศก์ชุมชนที่มีศักยภาพ ได้แก่ ชุมชนบ้านชีทวน ชุมชนบ้านหยาดฟ้า และชุมชนบ้านนาหมอม้า ตามมาตรา 51 แห่งพระราชบัญญัติธุรกิจนำเที่ยวและมัคคุเทศก์ พ.ศ. 2551 และสนับสนุนการท่องเที่ยวรูปแบบใหม่ที่มีศักยภาพในพื้นที่ เช่น การท่องเที่ยวเชิงกีฬา โดยเร่งรัดการสนับสนุนและพัฒนาจังหวัดที่ผ่านการประเมินศักยภาพการเป็นเมืองกีฬานำร่อง ให้เกิดผลเป็นรูปธรรมโดยเร็ว

(2) พัฒนาระบบคมนาคมโครงสร้างพื้นฐาน และสิ่งอำนวยความสะดวกในการเข้าถึงแหล่งท่องเที่ยวที่มีศักยภาพภายในกลุ่มจังหวัด ทั้งทางบก ทางอากาศ ทางน้ำ และทางราง   
เพื่อสนับสนุนการท่องเที่ยวภายในกลุ่มจังหวัด การท่องเที่ยวข้ามภาค และการท่องเที่ยวเชื่อมโยงกับประเทศ

เพื่อนบ้าน เช่น การก่อสร้างรถไฟทางคู่ หรือรถไฟความเร็วสูง พร้อมพัฒนาสิ่งอำนวยความสะดวก   
เพื่อนักท่องเที่ยวทุกกลุ่มและช่วงวัย เช่น กลุ่มคนพิการและผู้สูงอายุ เป็นต้น

(3) พัฒนาและยกระดับศักยภาพของบุคลากรในอุตสาหกรรมท่องเที่ยว และสนับสนุนการมีส่วนร่วมของประชาชนในพื้นที่ต่อการพัฒนาการท่องเที่ยวภายในกลุ่มจังหวัด เช่น การอบรมการเป็นเจ้าบ้านที่ดี การอบรมนักสื่อความหมาย และการอบรมอาสาสมัครช่วยเหลือนักท่องเที่ยว เป็นต้น

(4) สร้างความสมดุลให้กับการท่องเที่ยวของกลุ่มจังหวัด เน้นการส่งเสริมการเรียนรู้วัฒนธรรม และวิถีชีวิตของชุมชน ซึ่งจะช่วยเพิ่มความถี่ในการเดินทาง และขยายระยะเวลาพำนักของนักท่องเที่ยวให้มากขึ้น โดยนำเสนอแหล่งท่องเที่ยวที่มีความหลากหลายและน่าสนใจ ทั้งเชิงธรรมชาติประวัติศาสตร์ วัฒนธรรม ประเพณีท้องถิ่น และแหล่งท่องเที่ยวที่มนุษย์สร้างขึ้น ผ่านมาตรการภาษี และกลยุทธ์ทางการตลาดที่มีประสิทธิภาพ เช่น มาตรการภาษีเพื่อสนับสนุนการท่องเที่ยวและการจัดอบรมสัมมนาในจังหวัดท่องเที่ยวรอง ซึ่งจังหวัดอุบลราชธานี ยโสธร อำนาจเจริญ และศรีสะเกษ ได้รับการประกาศให้เป็นจังหวัดท่องเที่ยวรองแล้ว โดยกระทรวงการคลัง และ กิจกรรม “Amazing Go Local” ของการท่องเที่ยวแห่งประเทศไทย ที่มุ่งเน้นให้นักท่องเที่ยวได้เรียนรู้วัฒนธรรม เพื่อสร้างประสบการณ์ใหม่จากการท่องเที่ยวด้วยการเข้าไปคลุกคลีกับชุมชน เพื่อให้เกิดความประทับใจและเกิดการเดินทางท่องเที่ยวซ้ำในคราวต่อไป เป็นต้น

(5) ส่งเสริมการท่องเที่ยวโดยชุมชน กระทรวงการท่องเที่ยวและกีฬา   
ได้ดำเนินการขับเคลื่อนมาตรการและโครงการต่างๆ เพื่อส่งเสริมการท่องเที่ยวโดยชุมชน ได้แก่ (1) โครงการเชฟชุมชนเพื่อท่องเที่ยวไทยอย่างยั่งยืน (2) โครงการชุมชนเพื่อการท่องเที่ยว (3) มาตรการส่งเสริม มัคคุเทศก์ชุมชน ตามมาตรา 51 แห่งพระราชบัญญัติธุรกิจนำเที่ยวและมัคคุเทศก์ พ.ศ. 2551 และ (4) มาตรการส่งเสริมการขอรับการตรวจรับรองมาตรฐานการท่องเที่ยวโดยชุมชน และโฮมสเตย์

(6) ส่งเสริมและกระชับความร่วมมือการบูรณาการการบริหารจัดการการท่องเที่ยวการยกระดับศักยภาพของอุตสาหกรรมท่องเที่ยว พัฒนาความเชื่อมโยงการท่องเที่ยวระหว่างประเทศ และการอนุรักษ์ทรัพยากรด้านการท่องเที่ยวในทุกมิติ ผ่านการขับเคลื่อนตามกรอบความร่วมมือระหว่างประเทศต่างๆ เช่น 1) ความร่วมมือพัฒนาการท่องเที่ยวในกรอบสามเหลี่ยมมรกต ระหว่างไทย ลาว และกัมพูชา ตามปฏิญญาความร่วมมือการพัฒนาการท่องเที่ยว (Pakse Declaration on Tourism Cooperation in the Emerald Triangle) 2) ความร่วมมืออนุภูมิภาคลุ่มแม่น้ำโขงด้านการท่องเที่ยว (Greater Mekong Sub-region on Tourism : GMS on Tourism) 3) กรอบความร่วมมือในกลุ่มประเทศกัมพูชา ลาว เมียนมาร์ เวียดนาม และไทย (CLMV-T) นอกจากนี้ ควรส่งเสริมการบูรณาการระหว่างหน่วยงานที่เกี่ยวข้องในพื้นที่ เพื่ออำนวยความสะดวกในการเดินทางข้ามแดนของนักท่องเที่ยว เป็นต้น

|  |
| --- |
| **ต่างประเทศ** |

**9. เรื่อง ขอความเห็นชอบท่าทีของฝ่ายไทยในการประชุมคณะกรรมการจัดทำหลักเขตแดนร่วมระหว่างไทย – มาเลเซีย ครั้งที่ 25**

                   คณะรัฐมนตรีมีมติเห็นชอบและรับทราบตามที่กระทรวงการต่างประเทศ (กต.) เสนอดังนี้

                   1. เห็นชอบต่อท่าทีของไทยในการเจรจากับฝ่ายมาเลเซียในการประชุมคณะกรรมการจัดทำ

หลักเขตแดนร่วมระหว่างไทย – มาเลเซีย (Joint Thailand – Malaysia Land Boundary Committee : LBC) ครั้งที่ 25

                    2. เห็นชอบให้ LBC (ฝ่ายไทย) เจรจากับฝ่ายมาเลเซียบนพื้นฐานของท่าทีตามข้อ 1. และจัดทำบันทึกการประชุม LBC ครั้งที่ 25 ทั้งนี้ กต. จะรายงานผลการประชุมให้คณะรัฐมนตรีทราบในโอกาสแรกต่อไป

                    3. เห็นชอบต่อร่างบันทึกความเข้าใจว่าด้วยการก่อสร้างและบำรุงรักษารั้วเดี่ยวบนเส้นเขตแดนที่บ้านด่านนอก/บูกิตกายูฮิตัม [Memorandum of Understanding between the Government of Malaysia and the Kingdom of Thailand for the Construction and Maintenance of a Single Barrier on Certain Boundary related matters in the Area between BP 20A/12 and BP 23/104 in Area III (BP 16 – BP 27)] และหากมีความจำเป็นต้องปรับปรุงแก้ไขร่างบันทึกความเข้าใจฯ ที่ไม่ใช่สาระสำคัญ หรือไม่ขัดต่อผลประโยชน์ของไทยให้ LBC (ฝ่ายไทย) ดำเนินการต่อไปได้ โดยไม่ต้องขอความเห็นชอบจากคณะรัฐมนตรีอีกครั้ง

                    4. มอบหมายให้ กต. ออกหนังสือมอบอำนาจเต็ม (Full Powers) ให้นายวศิน ธีรเวชญาณ

[ที่ปรึกษากระทรวงการต่างประเทศ (ด้านกฎหมายเขตแดน)] ประธาน LBC (ฝ่ายไทย) หรือผู้แทนที่ได้รับมอบหมายจากนายวศินฯ ลงนามในร่างบันทึกความเข้าใจฯ

                    5. เห็นชอบต่อร่างคำสั่งจัดตั้งคณะอนุกรรมการเพื่อก่อสร้างและบำรุงรักษารั้วเดี่ยว โดยให้นายวศินฯ ลงนามในร่างคำสั่งดังกล่าว ทั้งนี้ เป็นไปตามผลการประชุมส่วนราชการซึ่งจัดโดยสำนักงานสภาความมั่นคงแห่งชาติ

                    6. รับทราบการจัดการประชุม LBC ครั้งที่ 25 ที่กรุงเทพมหานคร ระหว่างวันที่ 30 กรกฎาคม –

3 สิงหาคม 2561

**สาระสำคัญของร่างบันทึกความเข้าใจฯ** มีวัตถุประสงค์ เพื่อเป็นกรอบดำเนินการสำหรับ

การสร้างรั้วเดี่ยวร่วมระหว่างสองประเทศในบริเวณระหว่างหลักเขตแดนที่ 20A/12 และ 23/104 ในบริเวณที่ 3

ตามเขตแดนระหว่างประเทศของมาเลเซีย – ไทย ที่ปักปัน สำรวจ และจัดทำหลักเขตแดนเสร็จแล้ว เพื่อการบริหารจัดการและแก้ไขปัญหาอาชญากรรมและสิ่งผิดกฎหมายเท่านั้น โดยไม่สะท้อนตำแหน่งที่แน่นอนของเขตแดน

ระหว่างประเทศระหว่างมาเลเซียกับไทย

|  |
| --- |
| **แต่งตั้ง** |

**10. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 4 ราย ตั้งแต่วันที่มีคุณสมบัติครบถ้วนสมบูรณ์ ดังนี้

1. **นางฉวีวรรณ ภักดีธนากุล** ทันตแพทย์เชี่ยวชาญ (ด้านทันตกรรม) กลุ่มงานศัลยศาสตร์ช่องปากและแม็กซิลโลเฟเชียล กลุ่มภารกิจด้านวิชาการและการแพทย์ สถาบันทันตกรรม กรมการแพทย์ ดำรงตำแหน่ง ทันตแพทย์ทรงคุณวุฒิ (ด้านทันตกรรม) กลุ่มงานศัลยศาสตร์ช่องปากและแม็กซิลโลเฟเชียล กลุ่มภารกิจด้านวิชาการและการแพทย์ สถาบันทันตกรรม กรมการแพทย์ ตั้งแต่วันที่ 25 กันยายน 2560

2. **นางสุนทรี รัตนชูเอก** นายแพทย์เชี่ยวชาญ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ดำรงตำแหน่ง นายแพทย์ทรงคุณวุฒิ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจ ด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ตั้งแต่วันที่ 25 กันยายน 2560

3. **นางวนิดา ลิ้มพงศานุรักษ์** นายแพทย์เชี่ยวชาญ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ดำรงตำแหน่ง นายแพทย์ทรงคุณวุฒิ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ตั้งแต่วันที่ 4 ตุลาคม 2560

4. **นายสมจิต ศรีอุดมขจร** นายแพทย์เชี่ยวชาญ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ดำรงตำแหน่ง นายแพทย์ทรงคุณวุฒิ (ด้านเวชกรรม สาขากุมารเวชกรรม) กลุ่มงานกุมารเวชศาสตร์ กลุ่มภารกิจด้านวิชาการและการแพทย์ สถาบันสุขภาพเด็กแห่งชาติมหาราชินี กรมการแพทย์ ตั้งแต่วันที่ 13 พฤศจิกายน 2560

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**11. เรื่อง แต่งตั้งผู้ว่าการการประปาส่วนภูมิภาค**

คณะรัฐมนตรีมติเห็นชอบตามที่กระทรวงมหาดไทยเสนอการแต่งตั้ง **นายนพรัตน์ เมธาวีกุลชัย** ให้ดำรงตำแหน่งผู้ว่าการการประปาส่วนภูมิภาค โดยค่าตอบแทนและสิทธิประโยชน์อื่น รวมทั้งเงื่อนไขการจ้าง และการประเมินผลการปฏิบัติงาน ให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ

**12. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงมหาดไทย)**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายชรัส บุญณสะ** รองผู้ว่าราชการจังหวัดสระบุรี สำนักงานปลัดกระทรวง ให้ดำรงตำแหน่ง ที่ปรึกษาด้านความมั่นคง (นักวิเคราะห์นโยบายและ แผนทรงคุณวุฒิ) สำนักงานปลัดกระทรวง กระทรวงมหาดไทย ตั้งแต่วันที่ 5 เมษายน 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**13. เรื่อง รัฐบาลสาธารณรัฐไอซ์แลนด์เสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐไอซ์แลนด์ประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐไอซ์แลนด์มีความประสงค์ขอแต่งตั้ง **นายกุนนาร์ สนอร์รี กุนนาร์ซอน** (Mr. Gunnar Snorri Gunnarsson) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐไอซ์แลนด์ประจำประเทศไทย คนใหม่ สืบแทน นายสเตฟาน สเกียล์ดาร์ซอน (Mr. Stefan Skjaldarson) โดยมีถิ่นพำนัก ณ กรุงปักกิ่ง สาธารณรัฐประชาชนจีน ตามที่กระทรวงการต่างประเทศเสนอ

............................